Tinggal 3.2 peratus untuk capai 90 peratus vaksinasi populasi dewasa

KUALA LUMPUR, 25 Safar 1443H, Sabtu – Sebanyak 3.2 peratus lagi diperlukan untuk mencecah angka 90 peratus populasi dewasa di negara ini lengkap divaksinasi.

Berdasarkan perincian yang dikongsi menerusi portal COVIDNOW hari ini, Kementerian Kesihatan (KKM) memaklumkan setakat jam 11.59 malam tadi (1 Oktober), seramai 20,317,843 individu atau 86.8 peratus daripada populasi dewasa di negara ini telah melengkapkan suntikan vaksin COVID-19.

Setakat semalam juga, sebanyak 94.2 peratus atau 22,059,329 individu daripada populasi dewasa sudah menerima sekurang-kurangnya satu dos vaksin.

Bagi populasi remaja berusia 12 hingga 17 tahun pula, seramai 71,779 atau 2.3 peratus daripada mereka telah melengkapkan suntikan vaksin setakat semalam.

Perincian itu juga memaklumkan sebanyak 237,245 dos suntikan vaksin turut diberikan semalam melibatkan 103,021 dos pertama dan 134,224 dos lengkap, menjadikan jumlah kumulatif pemberian dos vaksin menerusi Program Imunisasi COVID-19 Kebangsaan (PICK) adalah sebanyak 43,933,988 dos.

PICK dilancarkan pada 24 Februari lepas bagi memberikan vaksinasi untuk membendung pandemik COVID-19 di seluruh negara.

Sementara itu, sebanyak 121 kes kematian akibat COVID-19 dilaporkan setakat jam 11.59 malam tadi (1 Oktober), menurun sedikit berbanding 192 kes kematian dilapor pada Khamis, menjadikan jumlah keseluruhan kes kematian di negara ini kini 26,456.

Bagaimanapun, daripada 121 kematian baharu itu, sebanyak 83 adalah kes kematian harian sebenar dalam purata tujuh hari, manakala selebihnya adalah kes kematian tertunggak atau ‘backlog’, dan angka itu boleh berubah sekiranya terdapat kes kematian yang dikemas kini.

Sebanyak 28 daripada jumlah kematian baharu itu dilaporkan berlaku di luar hospital (BID). – Bernama


Kadar kos tunai haji dijangka diketahui sebelum awal tahun hadapan

TAMPIN, 4 Rabiulakhir 1443H, Selasa – Kadar kos menunaikan ibadah haji dijangka diketahui sebelum awal tahun hadapan, kata Timbalan Menteri di Jabatan Perdana Menteri (Hal Ehwal Agama), Datuk Ahmad Marzuk Shaary.

Bagaimanapun beliau berkata, beliau tidak menolak kemungkinan kadar itu meningkat, susulan ketetapan dari kerajaan Arab Saudi yang menaikkan Cukai Nilai Tambah (VAT) sehingga 15 peratus.

“Selain perubahan prosedur operasi standard (SOP) ibadah itu yang dilaksanakan dalam norma baharu akibat penularan pandemik COVID-19, seperti penjarakan fizikal iaitu had kapasiti bilik hotel yang mengehadkan hanya dua orang dalam satu bilik, sudah tentu akan meningkatkan pertambahan kos.

“Namun kadar sebenar kos haji akan diumumkan selepas mesyuarat Kabinet sebelum awal tahun hadapan,” katanya kepada pemberita pada sidang media selepas Majlis Pelancaran Klinik Rohani di sini, hari ini.

Sebelum ini, media melaporkan peningkatan kos ibadah haji itu sebahagian besarnya berkait rapat dengan SOP yang perlu dipatuhi, seperti penjarakan fizikal seperti had kapasiti bilik hotel dan bas, selain pergerakan jumlah jemaah di dalam Masjidil Haram yang turut dihadkan.

Dalam pada itu, Ahmad Marzuk berkata, kerajaan juga menyediakan bantuan subsidi kepada individu yang ingin menunaikan haji, yang mana kos sebenar sebelum COVID-19 adalah sebanyak RM24,000.

“Jemaah haji hanya perlu membayar RM9,980 dengan kerajaan menanggung subsidi sebanyak RM12,920. Insya-Allah, jumlah dan kadar yang mampu untuk para jemaah nanti,” katanya.

Bagaimanapun, beliau berkata, kadar sebenar akan diketahui tidak lama lagi termasuk senarai nama-nama mereka yang terpilih menunaikan haji.

Jelasnya, kerajaan akan terus mengekalkan subsidi haji, cuma kadar dan jumlah ditetapkan berdasarkan kewangan semasa tabung haji. – Bernama


Penjajah Israel terus ceroboh rumah, tangkap dan culik penduduk Palestin

RAMALLAH, 30 Zulkaedah 1443H, Khamis  – Tentera pengganas Israel hari ini menangkap 15 rakyat Palestin, kebanyakannya dalam serbuan di seluruh Tebing Barat.

Menurut sumber tempatan dan keselamatan, seorang warga Palestin ditangkap selepas rumah keluarganya di bandar Ni’lin, barat bandar Ramallah diceroboh dan digeledah.

Rejim turut menahan tiga lagi, termasuk seorang bekas banduan dari kampung Abu Shukheidim, barat laut bandar itu.

Pasukan khas Israel menyerbu sebuah rumah di kem pelarian al-Am’ari, selatan bandar al-Bireh dan menahan seorang lagi penduduk Palestin.

Di daerah Salfit, sumber mengesahkan serbuan di bandar Qarawat Bani Hassan, barat laut bandar itu, menyebabkan dua yang lain ditahan.

Di daerah Nablus, bekas tahanan Palestin, Jaser Abu-Amr berkata, tentera Israel mengepung rumahnya, menyerang, menggeledah dan merampas kira-kira 1,600 shekel (kira-kira AS$460) termasuk sebuah kenderaan Subaru miliknya.

Di daerah Tulkarm, tentera bersenjata lengkap menyerbu bandar Anabta, timur bandar utara Tebing Barat dan menahan seorang warga Palestin selepas menggeledah rumah keluarganya.

Di daerah Jenin, konvoi kenderaan tentera menyerbu bandar Arraba – selatan bandar utara Tebing Barat – di mana askar menceroboh sebuah rumah kononnya bagi tujuan pemeriksaan menyeluruh sebelum menahan kembali seorang bekas tahanan Palestin.

Di daerah Bethlehem, tentera melakukan serbuan sama di kem pelarian Aida, selatan Tebing Barat, dan membawa kepada penahanan dua yang lain.

Pasukan khas Israel turut dilaporkan menyelinap masuk ke Jalan Bethlehem-Hebron, berhampiran dengan kem pelarian Dheisha, dan menculik seorang penduduk.

Di tempat lain di selatan Tebing Barat, tentera mengepung sebuah rumah di kem pelarian al-Arroub, utara Hebron, memecah masuk dan kemudian menahan seorang lagi warga Palestin.

Di Baitulmaqdis, polis menahan dua daripada pengawal yang dilantik oleh Wakaf di perkarangan Masjid Al-Aqsa dan menyerang mereka di sekitar Pintu Faisal.

Sementara itu, Pusat Maklumat Wadi Hilweh menyiarkan rakaman video yang memaparkan dua kanak-kanak menangis di dalam sebuah kenderaan selepas polis Israel menahan ibu bapa mereka malam tadi, di kawasan komersial kolonial Talpiot, yang dibina di atas tanah Palestin Baqaa dan Beit Safafa.

Tentera Israel kerap menyerbu rumah Palestin hampir setiap hari di seluruh Tebing Barat dengan alasan mencari warga Palestin yang ‘dikehendaki’ sehingga mencetuskan pertempuran dengan penduduk.

Di bawah undang-undang tentera Israel, komander tentera mempunyai kuasa eksekutif, perundangan dan kehakiman penuh ke atas tiga juta rakyat Palestin yang tinggal di Tebing Barat. –  Agensi


30 individu termasuk penganjur perhimpunan #Turun dipanggil beri keterangan

KUALA LUMPUR, 24 Zulhijjah 1443H, Ahad – Polis memanggil seramai 30 individu termasuk penganjur perhimpunan #Turun untuk diambil keterangan.

Ketua Polis Daerah Dang Wangi ACP Noor Dellhan Yahaya berkata individu yang dipanggil untuk hadir pada esok dan Selasa itu akan dimaklumkan identiti mereka selepas polis selesai merakamkan keterangan masing-masing.

“Polis akan melengkapkan kertas siasatan sebelum sebarang tindakan lanjut akan diambil,” katanya ringkas ketika dihubungi Bernama hari ini.

Semalam, Bernama melaporkan polis membuka satu kertas siasatan mengikut Seksyen 9 (5) Akta Perhimpunan Aman 2012 terhadap perhimpunan tersebut yang diadakan di hadapan sebuah pusat beli-belah di Jalan Tuanku Abdul Rahman di sini.

Perhimpunan yang diadakan semalam dihadiri kira-kira 100 individu terdiri daripada mahasiswa serta ahli politik, dipercayai tidak mematuhi peruntukan undang-undang. – Bernama


Sanggupkah MCA buang ‘kecinaan’ bila bukan Cina jadi ahli bersekutu?

BANGI, 20 Rejab 1442H, Khamis – “Bukan Cina boleh sertai MCA sebagai ahli bersekutu.

“Sanggupkah MCA buang kecinaannya? Adakah sekadar mahu tunjuk konon mereka tidak rasis?”

Demikian persoalan dibangkitkan pemerhati politik, Prof Dr Ridhuan Tee Abdullah susulan tindakan Pendaftar Pertubuhan (RoS) meluluskan pindaan terhadap perlembagaan MCA, yang diputuskan oleh parti itu pada 2019.

Sebelum ini, Setiausaha Agung MCA, Chong Sin Woon berkata, RoS juga meluluskan pindaan bahawa pemilihan parti diadakan enam bulan selepas pilihan raya umum atau 36 bulan terdahulu, bergantung kepada mana yang lebih lewat.

Katanya, semua pindaan ini berkuat kuasa serta-merta.

“Ini juga bermakna, mulai sekarang MCA boleh menerima ahli bersekutu dalam kalangan masyarakat bukan Cina,” katanya.

Berikutan itu, Prof Ridhuan Tee tidak menolak kemungkinan tujuannya tidak lain mahu menarik undi Melayu dan memperkuatkan lagi hujah, justifikasi mereka untuk bertanding di kawasan majoriti Melayu.

“Saya harap UMNO maklum strategi ultra kiasu ini. Jangan sama sekali tertipu.

“Jika Cina muslim yang berada dalam MCA pun tidak berikan perhatian dan haknya. Inikan pula bukan Cina. Cuba tengok apa nasib Almarhum Tun Omar Ong Yoke Lin, pengasas MCA apabila memeluk Islam?

“Saya nak tengok, berapa ramai Melayu dan bukan Cina akan menyertai MCA. Pastinya, jika ada Melayu yang menyertai, mereka akan diperalatkan bagi menunjukkan parti ultra kiasu ini ada warna. Tetapi perjuangannya tetap perkauman,” katanya ketika dihubungi Ismaweb.net, hari ini.

Dalam perkembangan sama, beliau mempersoalkan sama ada laman web, persidangan, mesyuarat MCA, akan menggunakan bahasa Melayu kelak.

Katanya, jika masih lagi menggunakan bahasa Cina, ternyata parti ultra kiasu hipokrit dan berpura-pura.

“Apakah MCA akan melunturkan perjuangan kecinaannya apabila bukan Cina menyertai parti ultra kiasu. Sama seperti Gerakan dan DAP, walaupun dibuka kepada semua kaum, tetapi perjuangan mereka tidak pernah luntur kecinaannya. Tidak mesra Islam dan Melayu.

“Saya tidak kisah sangat jika mereka mahu menjadi terlalu kecinaan, tetapi kena hormat agenda negara, terutama perkara berkaitan dengan Islam, Melayu dan Bumiputera. Judi? Arak? Kelab malam? Jawi? RUU 355? dan lain-lain,” katanya.


Ibu bapa ditangkap jual anak harga RM22 ribu di Mesir

KAHERAH, 4 Zulkaedah 1444H, Rabu – Sepasang suami isteri ditahan di Mesir selepas pasukan keselamatan mendapati mereka membuat tawaran menjual bayi perempuan, hanya beberapa hari selepas kelahiran.

Butiran kes menunjukkan bapa tersebut mencipta akaun di media sosial dan menawarkan bayi perempuannya dijual pada harga 150,000 pound Mesir (RM22 ribu).

Bagaimanapun pasukan perkhidmatan keselamatan berjaya menangkapnya sebaik sahaja dia bersetuju untuk berjumpa dengan pelanggan.

Kedua-dua suspek hadir ke Mahkamah Jenayah Kaherah di mana ibu kanak-kanak perempuan itu mendakwa bahawa dia tidak tahu bahawa suaminya telah merancang untuk menjual anak perempuan mereka.

“Saya tidak tahu suami jual anak. Saya fikir akan menyerahkannya kepada seseorang untuk dijaga, seperti rumah anak yatim, tetapi saya tidak tahu bahawa sesiapa yang mengambil kanak-kanak itu akan membayar kita,” katanya.

Badan kehakiman mendakwa ibu bapa itu dengan jenayah pemerdagangan manusia, yang boleh dihukum dengan kerja keras, dan denda tidak kurang daripada 50,000 pound Mesir (RM7 ribu) dan tidak lebih daripada 200,000 (RM29 ribu). -Agensi


Ahmad Fadhli bidas Nur Jazlan dakwa Johor mundur jika ikut Islam ala PAS

BANGI, 17 Safar 1445H, Ahad – Pemuda PAS menasihatkan Datuk Nur Jazlan Mohamed tidak ‘menyesatkan’ masyarakat dengan terminologi yang sengaja diada-adakan.

Ia susulan kenyataan Ahli Majlis Kerja Tertinggi UMNO itu bahawa Johor akan mundur dari segenap segi sekiranya corak pentadbiran kerajaan negeri mengikut acuan Islam dibawa PAS.

Nur Jazlan sebelum ini berkata, acuan Islam ala PAS yang diumpamakan seperti ‘Kerajaan Iran dan Taliban’ itu akan menyebabkan Johor ketinggalan dan tidak sesuai dengan negeri itu.

Justeru, beliau percaya pengundi di Parlimen Pulai dan Dewan Undangan Negeri (DUN) Simpang Jeram akan menghukum politik taasub dibawa PAS pada Pilihan Raya Kecil (PRK) 9 September depan.

Membidas dakwaan itu, Ketua Pemuda PAS, Ahmad Fadhli Shaari menegaskan, tidak ada istilah ‘Islam ala PAS’ ataupun ‘Islam ala UMNO’ sebaliknya Islam adalah agama itu sendiri.

Menurutnya, pendekatan dan pemahaman selagi berdasarkan nas boleh dibahaskan secara ilmiah.

“Kononnya PAS akan membawa pendekatan ala Iran dan Taliban, ini bahasa yang digunakan oleh orang parti lain sebelum ini, rupa-rupanya sudah meresap masuk kepada pemikiran kepala pemimpin UMNO seperti Nur Jazlan.

“Dikatakan bahawa Johor akan jadi ‘mundur seperti Kelantan’ dan Kelantan tiada apa-apa.

“Jika nak dibahaskan, tahukah Nur Jazlan bahawa statistik pada 2019 menyebut bahawa Johor menjadi negeri yang paling tinggi permohonan guru untuk bertukar keluar dan Kelantan menjadi negeri paling tinggi guru yang mahu bertukar masuk?,” soalnya.

Ahmad Fadhli turut mempersoalkan kenapa guru-guru mahu memohon bertukar masuk ke Kelantan menempuh segala kesusahan dan kepayahan tiada kemajuan sekiranya benar negeri itu serba kekurangan.

Sebaliknya di Johor yang serba serbi maju pula, guru-guru berebut-rebut mahu keluar dari negeri itu.

“Ya, itu bukan satu-satunya indikator, tetapi jika mahu dikatakan bahawa Johor serba-serbi maju, Nur Jazlan belilah cermin dan tiliklah fakta terlebih dahulu.

“Tahukah Nur Jazlan bahawa lebih 100,000 penduduk Johor sedang bekerja di Singapura pada hari ini dan berulang-alik setiap hari?” soalnya lagi.

Dalam pada itu, beliau berkata, Ketua UMNO Bahagian Pulai itu patut malu dengan perkembangan hari ini apabila beliau terang-terangan meminta DAP meminda perlembagaan dan menggugurkan perjuangan ‘Malaysian Malaysia’ telah dibalas mentah-mentah oleh pimpinan parti itu.

“Nah, diludah sendiri oleh pimpinan DAP pada saat PRK Pulai sedang berlangsung. Aduh tidak malukah Nur Jazlan?,” sindirnya.


Rakyat Gaza kembali bekerja selepas Israel buka pintu sempadan

GAZA, 13 Rabiulawal 1445H, Jumaat – Ribuan rakyat Palestin dari Gaza kembali bekerja di Israel dan Tebing Barat yang diduduki pada Khamis apabila lintasan sempadan dibuka semula selepas penutupannya selama dua minggu.

Seorang pegawai Palestin berkata, Israel membuka semula sempadan ‘atas permintaan pengantara untuk meredakan ketegangan.’

Langkah itu dibuat di tengah-tengah peningkatan usaha antarabangsa oleh Mesir dan Pertubuhan Bangsa-Bangsa Bersatu (PBB) untuk meredakan ketegangan dan mencegah pusingan baharu konflik bersenjata di Gaza.

Sejak dua minggu lalu, peserta himpunan Palestin yang membaling batu dan bahan letupan berhadapan dengan tentera Israel yang bertindak balas dengan tembakan langsung.

Tujuh rakyat Palestin terbunuh dan lebih 100 cedera akibat keganasan Israel.

Dalam pada itu, Israel berkata, penilaian keselamatan akan menentukan sama ada sempadan kekal terbuka.

Rakyat Palestin menunggu di kompleks lintasan pejalan kaki Erez sejak awal pagi Khamis termasuk bermalam di sana.

“Kami mengetahui pada tengah malam bahawa lintasan akan dibuka dan saya telah menunggu di sini sejak satu pagi,” kata Awni Abu Oda, yang bekerja di Tel Aviv.

“Kami mahu pergi bekerja dan mencari rezeki untuk anak-anak kami kerana keadaan terlalu buruk untuk kami sejak dua minggu lalu,” kata Khaled Zurub, 57, yang bekerja dalam bidang pembinaan di Israel.

Kira-kira 18,000 penduduk Gaza mempunyai permit daripada pihak berkuasa Israel untuk bekerja di luar kawasan yang disekat, menyuntik kira-kira AS$2 juta sehari kepada ekonomi wilayah miskin itu. – Agensi


Pilihan raya Turkiye kini masuk pusingan kedua

ANKARA, 1 Zulkaedah, 1444H – Hampir 500,000 rakyat Turkiye yang berada di luar negara akan menunaikan tanggungjawab untuk pusingan kedua Pilihan Raya Presiden, pada 28 Mei ini.

Menurut Majlis Pilihan Raya Tertinggi (YSK), 452,257 pengundi telah menjalankan tanggungjawab untuk misi diplomatik Turkiye, manakala 19,477 pengundi di pintu kastam dengan jumlah 471,734 orang.

Pengundian di misi diplomatik berkenaan akan berakhir 24 Mei, manakala proses akan diteruskan di pintu kastam sehingga 5 petang 28 Mei ini.

Sejak 14 Mei lalu, jutaan penduduk keluar menunaikan tanggungjawab bagi memilih presiden dan ahli Parlimen Turkiye yang mempunyai 600 kerusi.

Sementara itu, Perikatan Rakyat yang diketuai Presiden Recep Tayyip Erdogan dijangka memenangi majoriti kerusi di Parlimen yang kini menuju ke pusingan kedua.

Menerusi pusingan pertama, tiada calon yang memenangi majoriti, walaupun Erdogan mendahului.

Erdogan akan berdepan Kemal Kilicdaroglu – pemimpin pembangkang CHP – dan calon enam pakatan pembangkang dalam undian akhir. – Agensi


Anwar Ibrahim kekal Presiden PKR, menang tanpa bertanding

KUALA LUMPUR, 10 Ramadan 1443H, Selasa – Datuk Seri Anwar Ibrahim menepati ramalan kekal mempertahankan kerusi Presiden PKR bagi tempoh 2022-2025 apabila menang tanpa bertanding jawatan itu pada pemilihan PKR 2022.

Mengesahkan perkara berkenaan Setiausaha Agung PKR Datuk Seri Saifuddin Nasution Ismail ini merupakan satu penghormatan terbesar daripada akar umbi parti.

“Mengulangi sejarah Pemilihan Keadilan 2018, saudara Anwar sekali lagi menang tanpa bertanding pada pemilihan kali ini. Saya dengan penuh takzim mengucapkan tahniah kepada saudara @anwaribrahim,” katanya dalam satu ciapan dalam akaun Twitternya hari ini.

Sehingga pukul 11.59 malam tadi, apabila proses pencalonan ditutup, Anwar merupakan satu-satunya calon yang menamakan diri bagi jawatan berkenaan.

Proses pencalonan pemilihan PKR 2022 bermula Jumaat lepas sehingga Ahad bagi peringkat cabang manakala bagi jawatan tertinggi, proses pencalonan dilaksanakan semalam. – Bernama


Syarikat kes rasuah Zahid tak jalan perniagaan tapi duit keluar masuk: Saksi

KUALA LUMPUR, 21 Rejab 1442H, Jumaat – Mahkamah Tinggi hari ini diberitahu, bahawa terdapat pengeluaran dan kemasukan wang yang agak besar di dalam sebuah syarikat yang didakwa terlibat dalam kes rasuah membabitkan bekas Timbalan Perdana Menteri Datuk Seri Dr Ahmad Zahid Hamidi, walaupun tiada aktiviti perniagaan dijalankan oleh syarikat itu.

Pegawai Penyiasat Suruhanjaya Pencegahan Rasuah Malaysia (SPRM) Mohd Zamri Abdul Rashid, 36, berkata hasil siasatannya, syarikat Berani & Jujur Trading, yang berdaftar di sebuah unit apartment, tidak menjalankan apa-apa perniagaan dan tidak mempunyai pekerja.

“Daripada penilaian kewangan, saya dapati keluar masuk akaun (duit) terlalu aktif, dengan jumlah yang agak besar. Merujuk kepada Suruhanjaya Syarikat Malaysia, syarikat ini terlibat dalam perniagaan pertanian dan jualan kain.

“Hasil siasatan juga mendapati tidak wujud aktiviti perniagaan itu (perniagaan kain) semasa penggeledahan dijalankan di premis tersebut (apartment),” katanya ketika menjawab soalan tambahan Timbalan Pendakwa Raya Ahmad Sazilee Abdul Khairi.

Beliau berkata demikian pada hari ke-47 perbicaraan kes bekas timbalan perdana menteri itu yang menghadapi pertuduhan rasuah, salah guna kuasa dan pengubahan wang haram, melibatkan jutaan ringgit daripada dana Yayasan Akalbudi.

Saksi pendakwaan ke-92 itu berkata, siasatannya mendapati dua lagi syarikat yang turut didakwa terlibat dalam kes rasuah Ahmad Zahid iaitu Jogabonito Jewellery & Diamonds, dan Mastoro Kenny IT Consultant & Services, masing-masing berdaftar di sebuah unit apartment dan kedua-dua syarikat itu juga tidak menjalankan apa-apa perniagaan.

Mengikut pertuduhan ke-11, 12 dan 13, Ahmad Zahid didakwa menerima suapan daripada syarikat Mastoro Kenny IT Consultant & Services iaitu satu cek bernilai RM250,000 milik syarikat Jogabonito Jewellery & Diamonds, 13 cek bernilai RM8 juta milik Mastoro dan 10 cek bernilai RM5 juta milik Berani & Jujur Trading.

Kesemua cek tersebut diperoleh tertuduh melalui Junaith Asharab Md Shariff, menggunakan akaun Maybank milik Lewis & Co sebagai dorongan untuk dirinya sebagai Menteri Dalam Negeri melakukan suatu transaksi yang dicadangkan berlaku, iaitu akan membantu syarikat Mastoro mendapatkan projek-projek MyEG di bawah kendalian Kementerian Dalam Negeri.

Sebelum ini, mahkamah diberitahu bahawa Tetuan Lewis & Co merupakan pemegang amanah Yayasan Akalbudi milik Ahmad Zahid.

Terdahulu, ditanya Timbalan Pendakwa Raya Mohd Afif Ali, mengapa Mohd Zamri tidak bersetuju dengan cadangan peguam bahawa siasatannya terhadap tiga syarikat berkenaan berat sebelah, kerana siasatan masih diteruskan selepas tertuduh didakwa di mahkamah?

“Saya tidak setuju kerana siasatan bermula sejak Jun 2018 lagi, dan saya telah mengumpul bukti serta fakta yang diperlukan sehingga pertuduhan dibuat.

“Saya yakin siasatan dibuat berdasarkan fakta dan bukti yang diperoleh pada masa tersebut bukan bersifat berat sebelah. Kesemua cek (24 cek) asal dari tiga syarikat berkenaan diperoleh, selepas Ahmad Zahid didakwa kerana bank memerlukan masa untuk memberi cek asal itu dan hanya salinan (cek) diperoleh dahulu,” kata saksi pendakwaan itu.

Ahmad Zahid, 68, berdepan 47 pertuduhan dengan 12 daripadanya membabitkan pecah amanah, lapan rasuah dan 27 pengubahan wang haram, melibatkan puluhan juta ringgit dana milik Yayasan Akalbudi.

Perbicaraan di hadapan Hakim Collin Lawrence Sequerah. – Bernama


Konkrit hempap kereta: PROLINTAS henti kerja pembinaan serta-merta

KUALA LUMPUR, 2 Safar 1442H, Ahad – Pemaju projek pembinaan Lebuhraya Bertingkat Sungai Besi-Ulu Kelang (SUKE), Projek Lintasan Sungai Besi-Ulu Klang Sdn.Bhd. (PROLINTAS) mengeluarkan arahan henti kerja serta-merta susulan kejadian dinding parapet terjatuh daripada struktur binaan lebuh raya itu dan menghempap sebuah kereta, semalam.

PROLINTAS dalam kenyataan memaklumkan pihaknya akan memberikan kerjasama penuh kepada pihak berwajib dalam melakukan siasatan terhadap kejadian yang berlaku berhampiran Bandar Tasik Selatan di Jalan Lingkaran Tengah 2 (MRR2) itu.

“Pasukan Emergency Response Team (ERT) SUKE telah berada di tapak kejadian untuk mengawal trafik dan mengalihkan dinding parapet serta kereta yang terlibat.

“Segala kesulitan yang timbul daripada insiden ini amatlah dikesali dan SUKE akan memastikan segala aspek keselamatan sentiasa diutamakan dan dipertingkatkan dari semasa ke semasa demi keselamatan semua,” menurut kenyataan itu.

Seorang wanita nyaris maut dalam kejadian itu selepas kepingan konkrit daripada kerja-kerja pembinaan SUKE terjatuh menghempap kereta yang sedang dipandunya di MRR2 mengakibatkan kereta itu remuk dan wanita itu cedera pada tangan kirinya.

Untuk maklumat lanjut, orang ramai boleh berhubung dengan saluran komunikasi SUKE di talian 1-300-88-9922, laman sesawang www.mysuke.com.my serta di Facebook PROLINTAS Highways atau Twitter @mySUKEofficial. – Bernama


JAIM benarkan kehadiran 500 jemaah di masjid bermula esok

MELAKA, 26 Muharram 1442H, Sabtu – Jabatan Agama Islam Melaka (JAIM) membenarkan kehadiran maksimum 500 jemaah di tujuh masjid kerajaan di negeri ini bermula esok (5 September), selaras bermulanya negeri Melaka berada di Fasa Dua Pelan Pemulihan Negara (PPN) hari ini.

Pengarahnya, Datuk Che Sukri Che Mat berkata bagi masjid kariah dan institusi pula, maksimum kehadiran adalah 200 jemaah sementara 100 orang bagi kehadiran di surau.

“Ketetapan itu adalah bagi solat Jumaat, fardu dan jenazah. Bagaimanapun, jumlah maksimum kehadiran jemaah itu bergantung kepada keluasan masjid atau surau berdasarkan penjarakan fizikal 1.5 meter.

“Sebagai contoh jika masjid hanya mampu memuatkan 300 jemaah dengan penjarakan, maka jumlah maksimum 300 orang adalah terpakai,” katanya dalam satu kenyataan di sini hari ini.

Kenyataan tersebut juga menjelaskan antara aktiviti pengimarahan yang dibenarkan di masjid dan surau di negeri ini adalah majlis akad nikah sebagaimana prosedur operasi standard (SOP) yang ditetapkan JAIM, kuliah maghrib pada waktu antara maghrib dengan isyak, tazkirah atau bacaan Yasin sebelum solat Jumaat dan aktiviti singgah solat di masjid atau surau.

“Selain hanya warganegara Malaysia dan penduduk tetap, kanak-kanak berusia 12 tahun dan ke atas juga dibenarkan bersolat secara berjemaah di masjid atau surau dengan mematuhi semua SOP yang telah ditetapkan,” katanya.

Sebelum ini, kebenaran kehadiran jemaah di masjid kerajaan adalah 250 orang manakala masjid kariah pula 100 jemaah manakala surau ditetapkan 50 orang sahaja. – Bernama


Sultan Selangor tegur ahli politik

SULTAN Selangor, Sultan Sharafuddin Idris Shah Alhaj menzahirkan kebimbangan berhubung kemelut politik negara yang dilihat tiada berkesudahan sehingga menimbulkan keresahan rakyat.

2. Setiausaha Sulit Sultan Selangor, Datuk Mohamad Munir Bani berkata, Sultan Sharafuddin turut berpandangan bahawa rakyat telah mula bosan dan meluat dengan segala tindak-tanduk ahli politik yang sentiasa bercakaran serta bertelingkah dalam merebut kuasa pemerintahan negara.

3. Mohamad Munir berkata, baginda berdukacita kerana kebanyakan ahli-ahli politik seolah-olah tidak mempedulikan langsung masalah dan kesusahan rakyat yang terkesan akibat wabak coronavirus (COVID-19) serta ditambah pula dengan kedudukan ekonomi mereka yang amat terjejas.

4. Teguran yang diberikan oleh Sultan Selangor itu mempunyai asasnya. Rasulullah menegur muslim yang terlalu ghairah untuk mendapatkan kuasa. Lebih malang lagi, andainya dia dilantik menjadi wakil rakyat namun dibenci oleh rakyat sendiri.

5. Benarlah Sabda Rasulullah:

وَشِرَارُ أَئِمَّتِكُمُ الَّذِينَ تُبْغِضُونَهُمْ وَيُبْغِضُونَكُمْ، وَتَلْعَنُونَهُمْ وَيَلْعَنُونَكُمْ

Dan seburuk-buruk pemimpin adalah mereka yang kamu marah kepadanya dan dia turut marah kepada kamu. Kamu melaknatnya dan dia melaknat kamu.” (Sahih Muslim, no: 1855)

6. Hadis Rasulullah serta titah Sultan ini seharusnya menjadi titik muhasabah buat seluruh ahli politik agar merenung kembali ikrar yang mereka laungkan sebelum pilihan raya untuk membantu rakyat yang kesusahan.

Semoga Allah membimbing kita.

Dr Ahmad Sanusi Azmi


Minyak Masak: Sesi libat urus akan terus diadakan cari penyelesaian menang-menang

KUALA LUMPUR, 15 Zulhijjah 1443H, Jumaat – Kementerian Perusahaan Perladangan dan Komoditi (KPPK) akan terus mengadakan sesi libat urus bagi mencari penyelesaian menang-menang untuk semua susulan pengumuman harga minyak masak sawit akan diturunkan secara berperingkat.

Menterinya, Datuk Zuraida Kamaruddin berkata, langkah itu terutamanya untuk terus memastikan kebajikan pekebun kecil sawit terpelihara.

Katanya kementerian komited untuk memastikan industri sawit kekal sebagai sektor komoditi terbesar dan terus menyumbang kepada pembangunan ekonomi negara bagi menjamin kesejahteraan rakyat.

Justeru itu, katanya KPPK menyambut baik mengumuman penurunan harga minyak masak sawit secara berperingkat yang dijangka dilaksanakan dalam masa terdekat.

Pengerusi Pasukan Jihad Tangani Inflasi Tan Sri Annuar Musa semalam berkata, pihak industri minyak masak sawit secara prinsip bersetuju membuat pelarasan bagi menurunkan harga minyak masak berasaskan harga pasaran minyak sawit semasa.

Zuraida berkata, sebelum ini, KPPK telah mengadakan beberapa siri dialog bersama pemain industri minyak masak sawit untuk mencari penyelesaian menangani isu kenaikan harga barang keperluan ini, tanpa menjejaskan daya saing sektor ini.

“Pihak industri telah memberi kerjasama yang baik kepada kerajaan dalam hal ini, berasaskan semangat Keluarga Malaysia,” katanya.

Beliau berkata, peningkatan harga minyak sawit mentah (MSM) telah menyebabkan harga produk minyak sawit termasuk minyak masak meningkat dengan ketara di pasaran tempatan berikutan pengeluaran MSM yang rendah dan peningkatan harga minyak kacang soya.

Harga produk sawit turut dipengaruhi oleh peningkatan harga minyak mentah Brent dan prestasi eksport minyak sawit yang kukuh di pasaran utama.

“Harga minyak sawit mula menunjukkan trend peningkatan yang ketara bermula pada pertengahan tahun 2020 dan telah beberapa kali memecahkan rekod harga tertinggi dalam sejarah industri sawit negara pada Januari 2021 hingga Mei 2022,” jelasnya.

Kerajaan telah mengimbangi kenaikan harga menerusi subsidi kepada 60,000 tan atau 60 juta paket polibeg satu kilogram bagi menampung keperluan pengguna tempatan, terutamanya golongan B40.

Harga minyak masak paket bersubsidi untuk pengguna tempatan ditetapkan pada RM2.50 sekilogram, berbanding harga pasaran sebenar sekitar RM6.00 sekilogram. – Bernama


Penduduk Palestin gotong royong bina semula sekolah roboh

TEBING BARAT, 18 Syawal 1444H, Selasa – Penduduk Palestin berganding bahu membina semula sebuah sekolah di kampung Bayt Ta’mar selepas beberapa jam dirobohkan oleh rejim negara haram dengan alasan tiada permit bangunan.

Memetik agensi Wafa, perkampungan yang terletak di utara Tebing Barat itu kini sering berdepan peningkatan pencerobohan sejak kebelakangan ini.

Penduduk dan aktivis di kawasan berkenaan berkata, mereka bersedia untuk membina semula sekolah untuk kali kedua.

Tindakan perobohan di atas harta benda milik penduduk Palestin dipercayai merupakan tindakan sengaja perluasan penempatan haram Israel kepada penduduk Yahudi.

Kelmarin, rejim negara haram membawa jentolak dan merobohkan sekolah Jibb Al-Deeb, sekolah untuk anak-anak Palestin yang dibina hasil kutipan derma.

Tindakan perobohan sekolah berkenaan bukan kali pertama sebaliknya pernah dilakukan secara kejam oleh rejim negara haram kira-kira enam tahun lalu.

Namun, ia dibangunkan semula hasil gotong royong penduduk setempat.

Buat masa ini, kira-kira 60 murid dari gred satu hingga empat belajar di sekolah berkenan yang merupakan sekolah tunggal di penempatan tersebut. – Agensi


63 pesakit di Indonesia meninggal akibat kekurangan bekalan oksigen

JAKARTA, 23 Zulkaedah 1442H, Ahad – Kerajaan Indonesia mengarahkan pengeluar gas oksigen mengutamakan keperluan perubatan di tengah permintaan yang semakin meningkat daripada pesakit COVID-19.

Dalam satu kenyataan, Hospital Sardjito di Kepulauan Jawa berkata, 63 pesakit meninggal dunia akibat kekurangan bekalan oksigen semalam dan awal hari ini, ketika bekalan baru tiba.

Bagaimanapun, jurucakap hospital itu tidak dapat mengesahkan sama ada semua pesakit yang meninggal dunia adalah pesakit COVID-19 atau tidak.

Sebagai respons, kerajaan meminta industri gas meningkatkan pengeluaran oksigen perubatan, kata pegawai Kementerian Kesihatan, Siti Nadia Tarmizi.

“Kami juga berharap supaya orang ramai tidak menyimpan bekalan gas oksigen,” katanya.

Pihak hospital memaklumkan telah meminta bekalan oksigen lebih banyak sebelum kejadian itu, tetapi pesakit dijangkiti virus sejak Jumaat lalu mendorong hospital melebihi kemampuannya.

Krisis itu mula reda apabila bekalan oksigen baru diterima awal pagi tadi. – Agensi


Anwar rumitkan lagi keadaan, beri impak negatif pada kesejahteraan negara

Oleh Fazleen Safina

BANGI, 14 Jamadilakhir 1442H, Rabu – Dakwaan Datuk Seri Anwar Ibrahim kononnya keputusan kerajaan menuntut pengisytiharan darurat dilakukan dengan niat buruk, hanya merumitkan keadaan sekali gus memberi implikasi negatif kepada kesejahteraan negara.

Ini kerana, proklamasi darurat yang diisytihar oleh Yang di-Pertuan Agong itu telah diperhalusi dari semua aspek, termasuk mendapat dukungan daripada Majlis Raja-Raja.

Paling jelas Al-Sultan Abdullah Ri’ayatuddin Al-Mustafa Billah Shah memahami sebab darurat perlu diadakan, kata penganalisis politik, Dr Syed Agil Syed Alsagoff.

“Seharusnya Anwar juga perlu memahami bahawa kegawatan pandemik COVID-19 akan menyebabkan negara dilanda kecemasan disebabkan rakyat dihimpit masalah sosial, pengangguran, kewangan, mental dan sebagainya.

“Tidak bererti proklamasi darurat ini dibuat untuk menyelamatkan kerajaan yang dikatakan hilang majoriti, sedangkan isu-isu kesihatan dan kesejahteraan rakyat dipinggirkan.

“Ia lebih penting berbanding dengan kepentingan politik yang akan membawa konflik ketidakstabilan politik negara dan memudaratkan prestasi ekonomi negara, “ katanya ketika dihubungi Ismaweb.net hari ini.

Semalam, Anwar mengemukakan semakan kehakiman terhadap tindakan Tan Sri Muhyiddin Yassin yang menasihatkan Yang di-Pertuan Agong untuk mengisytiharkan Proklamasi Darurat.

Anwar menamakan Muhyiddin dan kerajaan sebagai responden pertama dan kedua.

Ketua pembangkang itu mendakwa, nasihat Kabinet yang dipimpin Muhyiddin kepada Yang Di-Pertuan Agong bertujuan untuk menjaga kepentingan peribadi Perdana Menteri – untuk tetap berkuasa, walaupun tidak mendapat sokongan majoriti dari anggota Dewan Rakyat.

Mengulas lanjut, Dr Syed Agil berkata, Anwar sepatutnya bersikap optimistik, secara tidak langsung rakan-rakan parti politik beliau sudah pasti boleh menyusun strategi lebih mampan untuk menghadapi Pilihan Raya Umum ke-15 (PRU15), sebaik sahaja selesai tempoh darurat.

Katanya, Anwar perlulah menggunakan tempoh proklamasi darurat itu sebagai satu masa untuk bersama-sama memperbaiki tahap sosioekonomi rakyat, membina reputasi serta nama baik parti-parti politik dalam kalangan rakyat.

Ini sejajar dengan teguran Yang di-Pertuan Agong supaya semua pemimpin politik mengurangkan politiking dalam kalangan rakyat, tetapi fokus untuk membangunkan negara daripada musibah COVID-19.

“Lihat sahaja beberapa pemimpin negara dan ‘frontliners’(petugas barisan hadapan) telah terkesan dengan COVID-19 dan ianya sudah pasti hampir melumpuhkan jentera perubatan di negara ini.

“Justeru, Anwar harus patuh dengan kebijaksanaan Seri Paduka membuat keputusan, perlu ingat baginda adalah ketua Perlembagaan di negara ini,” katanya.


Letak rakyat dalam bahaya jika PRU15 pada musim tengkujuh: Tun M

BANGI, 24 Safar 1444H, Selasa – Desakan mengadakan Pilihan Raya Umum ke-15 (PRU15) ketika negara berdepan banjir akan memberi risiko sekali gus meletakkan rakyat dalam bahaya.

Pengerusi Parti Pejuang Tanah Air (Pejuang), Tun Dr Mahathir Mohamad berkata, situasi berkenaan hanya  memberi risiko berikutan negara ini tidak terkecuali daripada terkesan dengan perubahan iklim.

“Sekarang negara sedang mengalami perubahan iklim yang memperlihatkan malapetaka sangat dahsyat sampai rumah-rumah semua tenggelam.

“Jika dulu diadakan pilihan raya umum pada hujung tahun tak apa, (walaupun) ada banjir tapi tak dahsyat, tapi jika diadakan pada waktu sekarang, mungkin ada rakyat boleh mati kerana banjir,” katanya.

Beliau berkata demikian pada Majlis Up Close and Personal bersama Mahathir yang diadakan bersama penggiat seni di Yayasan Kepimpinan Perdana, Putrajaya, hari ini.

Dr Mahathir berkata, sekiranya PRU diteruskan pada saat sukar ini tidak mustahil rakyat yang layak mengundi akan kehilangan hak mereka apabila akses untuk membuat pilihan berdepan masa sukar.

Atas dasar itu, katanya, kerajaan wajar menangguhkan perancangan berkenaan sehingga keadaan menjadi reda.

“Sepatutnya kerajaan tunggu sampai keadaan jadi lebih baik, tak ada angin kencang dan banjir dan kalau boleh tunggu situasi reda sampai tahun depan, jika perlu,” ujarnya.

Sebelum ini, Presiden UMNO, Datuk Seri Ahmad Zahid Hamidi menegaskan pihaknya bersedia untuk mengadakan PRU15 walaupun negara berkemungkinan berdepan dengan ancaman bah besar serta musim tengkujuh.

Malah, Perdana Menteri, Datuk Seri Ismail Sabri Yaakob yang juga Naib Presiden UMNO turut memberi gambaran sama PRU15 akan diadakan ‘tidak lama lagi’ meskipun tiada sebarang isyarat jelas mengenai langkah ke arah itu.


Borang tular setuju suntikan vaksin bukan dokumen muktamad

KUALA LUMPUR, 6 Rejab 1442H, Khamis – Borang persetujuan suntikan vaksin COVID-19 yang tular melalui media sosial baru-baru ini, bukan borang persetujuan yang muktamad yang akan diguna pakai dalam pemberian suntikan vaksin berkenaan.

Ketua Pengarah Kesihatan, Tan Sri Dr Noor Hisham Abdullah berkata, borang persetujuan suntikan vaksin COVID-19 yang muktamad, akan diedarkan kepada bakal penerima vaksin dalam tempoh terdekat, bermula dengan penerima vaksin bagi fasa pertama.

“Memandangkan pemberian suntikan vaksin COVID-19 adalah secara sukarela, maka borang persetujuan suntikan vaksin COVID-19 adalah dokumen yang digunakan untuk diberi kepada penerima vaksin, bagi mereka menyatakan persetujuan penerimaan vaksin dengan rela hati.

Borang persetujuan juga digunakan di negara-negara lain yang melaksanakan Program Imunisasi COVID-19. Penerimaan vaksin ini adalah secara ‘opt-in’ di mana penerima vaksin yang bersetuju untuk menerima vaksin, perlu menandatangani borang ini,” katanya dalam kenyataan hari ini.

Dr Noor Hisham berkata, kandungan di dalam borang persetujuan adalah untuk memastikan bahawa penerima vaksin memahami sepenuhnya apa yang telah dibaca atau diterangkan oleh anggota (petugas) kesihatan, mengenai manfaat dan risiko vaksin.

Sehubungan itu, beliau turut mengingatkan masyarakat supaya tidak menyebarkan maklumat yang tidak tepat, yang boleh menimbulkan keresahan orang ramai.

Salinan borang persetujuan yang tular berkenaan antara lain menyatakan, individu yang bakal menerima suntikan haruslah memahami bahawa mereka perlu bertanggungjawab atas risiko yang berlaku selepas mengambil vaksin, selain vaksin tidak memberi jaminan kepada individu untuk tidak mendapat jangkitan COVID-19 pada masa akan datang.

Jelas Dr Noor Hisham, semua vaksin yang akan memasuki Malaysia akan dinilai terlebih dahulu daripada segi kualiti, keberkesanan dan keselamatannya, oleh pihak Bahagian Regulatori Farmasi Negara (NPRA).

Malah katanya melalui pelaporan yang diperolehi dari negara-negara yang telah melaksanakan pemberian vaksin COVID-19, vaksin ini adalah selamat digunakan.

Malaysia akan memulakan pelaksanaan Program Imunisasi COVID-19 Kebangsaan pada 26 Feb ini, dengan sasaran 80 peratus penduduk bersamaan 26 juta individu untuk menerima suntikan vaksin secara percuma, menerusi tiga fasa.

Vaksin Pfizer-BioNTech akan tiba di Malaysia pada Ahad ini. – Bernama


Inisiatif Wakaf Air bukan pengganti peranan kerajaan

PUTRAJAYA, 21 Jamadilakhir 1442H, Rabu– Inisiatif Wakaf Air adalah satu usaha kepada perkhidmatan sedia ada, kata Datuk Seri Tuan Ibrahim Tuan Man.

Menteri Alam Sekitar dan Air itu menafikan bahawa inisiatif yang dilancarkan pihaknya bersama Yayasan Wakaf Malaysia (YWM) bertujuan menggantikan peranan kerajaan dalam memberi perkhidmatan bekalan air kepada rakyat di negara ini.

Tuan Ibrahim berkata, perkhidmatan bekalan air yang lebih baik dapat diberikan kepada golongan memerlukan melalui inisiatif itu, yang memberi peluang kepada semua pihak menyumbang dengan penuh keikhlasan.

“Dana wakaf disumbang akan digunakan bagi membiayai projek perkhidmatan air, khususnya di kawasan luar bandar berskala kecil seperti penggalian perigi, penyelenggaraan dan pembelian pam air, penyediaan tangki air mini dan pemasangan paip sambungan dengan sesuatu projek tidak melebihi RM50,000.

“Saya berazam inisiatif ini akan membantu kerajaan menyediakan projek perkhidmatan air yang berskala besar seperti pembinaan projek Takungan Air Pinggiran Sungai, Loji Rawatan Air dan empangan bernilai jutaan ringgit,” katanya seperti dilapor Berita Harian.

Mengulas lanjut, Tuan Ibrahim berkata, kerajaan perlu menunaikan tanggungjawab dalam menyediakan keperluan air terhadap rakyat, khususnya bekalan air bersih.

Justeru, beliau mengesyorkan supaya kementeriannya mengkaji kebolehlaksanaan mekanisme alternatif penyediaan perkhidmatan bekalan air bersih, terutama di kawasan luar bandar untuk komuniti kecil dengan membabitkan kos yang rendah.

“Instrumen wakaf dicadangkan kerana ia antara instrumen ekonomi Islam yang terbukti keberkesanannya sejak 1,500 tahun lalu.

“Wakaf membuka ruang yang luas kepada sesiapa saja untuk menyumbang dan berperanan dalam proses mensejahterakan kehidupan rakyat.

“Pelaksanaan Wakaf Air menepati Maqasid Syariah iaitu Hifzu al-Nafs kerana penyediaan air bersih adalah untuk menjamin kebersihan dan kesihatan hidup rakyat, tambahan pula air juga selari dengan Matlamat Pembangunan Lestari,” katanya.

Pada masa sama, Tuan Ibrahim berkata, pihaknya sudah mengenal pasti lima projek perintis Wakaf Air di empat negeri membabitkan kos keseluruhan RM180,500 di beberapa lokasi sekitar Selangor, Perak, Pahang dan Johor.

Lima projek perintis Wakaf Air itu adalah di Kampung Sungai Congkak, Hulu Langat dan Kampung Sungai Sendat, Ulu Yam, Hulu Selangor di Selangor; Kampung Melayu Seelong, Senai, Johor; Kampung Batu Balak, Jerantut, Pahang dan Manjung, Perak.


Arab Saudi hapuskan penghalang di sekeliling Kaabah tepat pada musim umrah

MAKKAH, 6 Muharam 1444H, Khamis – Arab Saudi mengalihkan penghalang yang diletakkan di sekeliling Kaabah tepat pada masanya untuk musim umrah, Presiden Ketua Umum untuk Hal Ehwal Dua Masjid Suci, Dr Abdulrahman bin Abdulaziz al-Sudais mengumumkan dalam satu kenyataan, semalam.

Penghalang itu telah diletakkan semasa pandemik COVID-19 sebagai sebahagian daripada langkah pencegahan dari kerajaan.

Al-Sudais berkata, keputusan untuk menghapuskan penghalang itu mencerminkan minat kepimpinan dalam memudahkan perjalanan suci untuk jemaah dan menyediakan persekitaran rohani yang paling selamat kepada mereka.

“Pihak presiden bekerjasama dengan semua sektor yang beroperasi di Masjidil Haram untuk mengalu-alukan jemaah dan menyediakan mereka dengan semua perkhidmatan berdasarkan aspirasi kepimpinan,” kata al-Sudais dalam kenyataan itu.

Musim umrah bermula pada 30 Julai dan hadir pada masa Arab Saudi kian melonggarkan langkah-langkah yang sebelum ini diambil untuk menghadapi pandemik coronavirus.

Pada bulan Mac, Kementerian Haji dan Umrah Arab Saudi menetapkan peraturan baharu untuk melawat Dua Masjid Suci selepas kerajaan itu menghapuskan banyak langkah pencegahan.

Antara langkah itu, jemaah yang ingin menunaikan umrah dan yang datang dari luar negara tidak lagi perlu mendaftar maklumat imunisasi mereka untuk mendapatkan permit.

Selama bertahun-tahun, Arab Saudi telah membelanjakan berbilion dolar untuk menjadikan salah satu perhimpunan agama terbesar di dunia lebih selamat.

Pelan pembaharuan ekonomi oleh Putera Mahkota Mohammed bin Salman menyasarkan untuk meningkatkan kapasiti umrah dan haji kepada 30 juta jemaah setiap tahun dan menjana pendapatan $13.32 bilion (50 bilion riyal) menjelang 2030. – Agensi


Kerajaan Malaysia digesa usul serangan Zionis di Gaza sebagai jenayah perang

BANGI, 16 Rabiulakhir 1445H, Selasa – Perikatan Nasional (PN) menggesa Parlimen menyatakan pendirian tegas berhubung peperangan di Palestin akibat serangan Zionis yang mengorbankan ribuan rakyat tidak bersalah.

Justeru, satu usul yang jelas dituntut diutarakan bagi mengecam tragedi yang sedang berlaku sejak 7 Oktober lalu sebagai ‘jenayah perang’.

Timbalan Ketua Pemuda PN, Wan Ahmad Fayhsal Wan Ahmad Kamal mendakwa, setakat ini, istilah ‘penjenayah perang’ yang ditujukan kepada rejim Zionis Israel masih belum disebut secara jelas di Parlimen.

“Kita belum dengar lagi istilah terpacul dari mulut Perdana Menteri bahawa apa yang berlaku adalah jenayah perang kerana ia ada kesan yang besar dari segi undang-undang.

“Kita nak itu keluar daripada Parlimen kita. Macam mana Presiden Erdogan cakap dalam himpunan, di Parlimen mengenai Hamas.

“Kita perlukan Parlimen ada pendirian yang kuat. Bagaimana Parlimen seperti Ireland, Sepanyol dan Brazil dan banyak negara barat,” katanya di Parlimen, hari ini.

Bahkan, Ahli Parlimen Machang itu turut mencadangkan agar kerajaan sendiri membawa usul tersebut.

Beliau berkata, Ahli Parlimen dari pembangkang akan menyatakan sokongan terhadap usul itu.

“Malulah kita di Malaysia tidak menyatakan pendirian di Parlimen.

“Sedangkan, Parlimen adalah satu institusi, bukan sekadar penerangan…itu yang kami maksudkan,” katanya.


Dewan Rakyat ditangguh selepas 16 hari bersidang

KUALA LUMPUR, 22 Syaaban 1443H, Jumaat – Persidangan Mesyuarat Pertama Penggal Kelima Parlimen ke-14 melabuhkan tirai semalam setelah bersidang selama 16 hari bermula 28 Februari lepas yang menyaksikan tujuh rang undang-undang diluluskan termasuk Rang Undang-undang Perlembagaan (Pindaan) 2022.

Rang undang-undang yang antara lain bertujuan mengadakan peruntukan ketidakpakaian Perkara 119 kepada Raja-raja berhubung pendaftaran pemilih itu diluluskan Dewan Rakyat hari ini dengan sokongan lebih dua pertiga Ahli Parlimen.

Antara yang turut diluluskan hari ini ialah Rang Undang-undang Syarikat Labuan (Pindaan) 2022 ; Rang Undang-undang Perkhidmatan Kewangan dan Sekuriti Labuan (Pindaan) 2022; dan Rang Undang-undang Perkhidmatan Kewangan dan Sekuriti Islam Labuan (Pindaan) 2022.

Selain itu, Rang Undang-undang Kerja (Pindaan) 2021; Rang Undang-undang Kawalan Bekalan (Pindaan) 2021 dan Rang Undang-undang Perbekalan Tambahan (2021) 2022 turut diluluskan sepanjang persidangan ini.

Persidangan kali ini juga menyaksikan usul Menjunjung Kasih Titah Diraja diluluskan dengan lebih suara bersetuju selepas 27 kementerian selesai menggulung perbahasan yang berlangsung selama empat hari bermula 14 Mac.

Persidangan kali ini turut mencipta sejarah apabila usul lanjutan penguatkuasaan Subseksyen 4(5) Akta Kesalahan Keselamatan (Langkah-Langkah Khas) 2012 atau SOSMA bagi tempoh lima tahun lagi, tidak diluluskan Dewan Rakyat.

Keputusan yang tidak menyebelahi blok kerajaan itu diputuskan melalui undi belah bahagian yang menyaksikan 85 Ahli Parlimen bersetuju manakala 86 lagi tidak bersetuju dan 49 tidak hadir.

Dalam pada itu, Menteri di Jabatan Perdana Menteri (Parlimen dan Undang-undang), Datuk Seri Dr Wan Junaidi Tuanku Jaafar ketika menggulung perbahasan Rang Undang-undang Perlembagaan (Pindaan) 2022 turut mengumumkan satu Sidang Khas Parlimen bagi membentangkan Rang Undang-undang Anti Lompat Parti akan diadakan pada 11 April ini.

Sebelum menamatkan persidangan kali ini, Timbalan Yang Dipertua Dewan Rakyat Datuk Mohd Rashid Hasnon dalam ucapan penutup menyampaikan pantun dengan nada berseloroh mengingatkan Ahli Parlimen supaya meningkatkan amalan dalam bulan Ramadan dan kurangkan berpolitik.

Mohd Rashid kemudiannya menangguhkan sidang dewan ke suatu tarikh yang akan diumumkan kelak.-  Bernama


200 pertubuhan desak siasat keadaan tahanan Palestin di penjara Israel

TEL AVIV, 14 Safar 1443H, Selasa – Hampir 200 pertubuhan hak asasi manusia mendesak negara haram Israel bertanggungjawab penuh terhadap nyawa dan keselamatan enam tahanan yang lolos dari penjara Israel, yang kemudiannya ditangkap semula.

Sebanyak 199 organisasi, dalam satu kenyataan bersama yang dikeluarkan semalam, meminta diwujudkan sebuah jawatankuasa penyiasatan antarabangsa yang bebas untuk segera melihat keadaan penahanan.

“Menurut keterangan peguam, pasukan penjajah Israel menyerang mereka dengan keras sejak penangkapan itu, menyebabkan beberapa luka di badan.

“Kecederaan itu memerlukan kemasukan ke hospital di antaranya kerana mereka telah mengalami kekerasan dan penyeksaan yang tidak dibenarkan.

“Mereka kurang tidur, dan terus disoal siasat. Pegawai juga telah membuat ancaman bunuh terhadap beberapa daripada mereka, dan saudara-mara mereka juga ditangkap sewenang-wenang untuk tujuan membalas dendam,” katanya.

Pertubuhan hak asasi manusia menekankan bahawa penganiayaan terhadap tahanan itu dianggap melanggar prinsip antarabangsa dan kemanusiaan.

Mereka turut meminta negara-negara Arab dan ekspatriat mewakili tahanan Palestin dan tahanan di penjara Israel, dan meningkatkan perjuangan mereka melalui platform media sosial.

Pada masa sama, pertubuhan-pertubuhan tersebut meminta Mahkamah Jenayah Antarabangsa yang berpusat di Hague untuk menuntut pegawai penjara Israel bertanggungjawab atas penyeksaan terhadap tahanan Palestin.

Mereka mendesak Liga Arab dan badannya untuk menyokong tahanan Palestin, dan mengaktifkan mekanisme yang berkesan di peringkat antarabangsa. – Agensi


Muhyiddin, Tengku Zafrul antara miliki aset tertinggi

BANGI, 1 Zulhijjah 1441H, Rabu – Orang ramai boleh mengakses maklumat perisytiharan harta anggota pendtadbiran mulai hari ini.

Suruhanjaya Pencegahan Rasuah Malaysia (SPRM) dalam satu kenyataan hari ini berkata, maklumat berkenaan boleh diakses menerusi portal mydeclaration.sprm.gov.my.

“Sehingga kini, SPRM telah menerima dan memaparkan maklumat harta melibatkan 57 daripada 70 anggota pentadbiran kerajaan terdiri daripada Perdana Menteri, menteri kanan, menteri dan timbalan menteri,” katanya.

Agensi itu berkata, pihaknya tidak akan bertanggungjawab terhadap maklumat perisytiharan harta yang diperolehi atau diambil dari mana-mana sumber selain daripada portal berkenaan.

Portal itu memaparkan jumlah aset tertinggi melebihi 10 juta milik Perdana Menteri, Tan Sri Muhyiddin Yassin.

Selain aset dimiliki Menteri di Jabatan Perdana Menteri, Datuk Seri Maximus Ongkili; Menteri Kewangan, Tengku Datuk Seri Zafrul Tengku Abdul Aziz dan Menteri Wilayah Persekutuan, Tan Sri Annuar Musa.

Timbalan menteri yang mempunyai aset dalam jumlah sama ialah Datuk Hajah Hanifah Hajar Taib, Datuk Kamarudin Jaafar, Senator Datuk Lim Ban Hong, Ahmad Amzad Mohamed, Datuk Dr Jeffrey Ketingan dan Datuk Seri Dr Santhara Kumar.


Jangan naikkan harga barang sesuka hati

KLANG, 21 Syaaban 1443H, Khamis – Menteri Perdagangan Dalam Negeri dan Hal Ehwal Pengguna, Datuk Seri Alexander Nanta Linggi menggesa para peniaga untuk tidak sesuka hati menaikkan harga barangan menjelang fasa peralihan ke endemik mulai 1 April dan pelaksanaan kadar gaji minimum baharu bermula 1 Mei.

Beliau berkata, pihak Kementerian Perdagangan Dalam Negeri dan Hal Ehwal Pengguna (KPDNHEP) akan melakukan aktiviti pemantauan dan melaksanakan penguatkuasaan undang-undang secara berterusan terhadap mana-mana peniaga yang berbuat demikian.

“Komuniti peniaga janganlah suka-suka naikkan harga susulan kenaikan gaji minimum dan pembukaan sempadan kerana aktiviti ekonomi akan lebih rancak,” katanya.

Namun pada masa yang sama, Nanta memberi amaran tegas kepada peniaga sekiranya dikesan melakukan perkara tersebut, tindakan undang-undang dan peraturan yang sedia ada termasuk kompaun akan dilaksanakan,

“Kami akan membuat advokasi kepada pengguna supaya lebih mengetahui keadaan semasa dan turut melakukan langkah-langkah pencegahan dengan melarang dan memastikan peniaga tidak membuat tindakan tidak beretika seperti menaikkan harga dan sebagainya,” katanya pada sidang media di sini hari ini.

Terdahulu, Nanta menyaksikan sesi penyerahan sumbangan peralatan perubatan melibatkan dua unit N15 Patient Monitor bernilai RM100,000 oleh Suruhanjaya Syarikat Malaysia kepada Hospital Tengku Ampuan Rahimah, Klang.

Nanta turut mengulas mengenai laporan media semalam, berkenaan Lembaga Hasil Dalam Negeri (LHDN) yang mengesan 63 syarikat menjalankan kegiatan penyelewengan subsidi minyak masak membabitkan cukai tidak berbayar sebanyak RM200 juta.

“Sebenarnya KPDNHEP sedar berlaku hal sebegini dan kami sentiasa memantau, mengesan serta menyiasat kes yang serupa ini dan apa yang dinyatakan LHDN adalah penemuan mereka mengenai keseluruhan kes berkenaan. Saya tak mahu nyatakan sekarang kerana akan biarkan pihak LHDN buat siasatan terlebih dahulu.

“Saya difahamkan penguat kuasa (KPDNHEP) sudah berhubung dengan pihak LHDN dalam hal ini dan bersama mereka nanti, kami akan meneliti dan perincikan apa sebenarnya dan mengambil langkah wajar,” katanya.-  Bernama


Pertahan Rasulullah ﷺ, Zionis tembak wartawan, kanak-kanak Palestin

BAITULMAQDIS, 8 Zulkaedah 1442H, Sabtu – Polis negara penjajah Israel bertindak kejam apabila menembak dua wartawan dan seorang kanak-kanak ketika bantahan di Masjid al-Aqsa, semalam.

Bantahan dilakukan oleh penduduk Palestin itu susulan tindakan biadab penduduk haram Yahudi yang melakukan penghinaan terhadap Nabi Muhammad ﷺ ketika perarakan di Baitulmaqdis Timur pada Selasa lalu.

Ketika kejadian, polis penjajah masuk ke perkarangan masjid dan bertindak ganas ke atas penduduk Palestin yang melakukan bantahan.

Anggota polis penjajah melepaskan tembakan peluru besi bersalut getah serta mencederakan wartawan Middle East Eye (MEE) Latifeh Abdelatif, penyumbang MEE Sondus Eweis serta seorang kanak-kanak.

Dalam kejadian sama, kira-kira dua penduduk Palestin ditahan polis penjajah di tempat suci itu. – Agensi


Jakim minta semua pihak henti ulas isu kartel daging palsu

BANGI, 8 Rabiulawal 1442H, Rabu – Jabatan Kemajuan Islam Malaysia (Jakim) menasihatkan semua pihak supaya tidak memberi sebarang ulasan dan pandangan yang boleh menjejaskan kredibiliti kes membabitkan kartel daging import yang menggunakan logo halal palsu.

Timbalan Ketua Pengarah (Operasi) Jakim, Datuk Abdul Aziz Jusoh menegaskan, kes itu masih dalam siasatan Kementerian Perdagangan Dalam Negeri dan Hal Ehwal Pengguna (KPDNHEP).

Beliau berkata, sebarang ulasan mengenai perkara tersebut secara tidak langsung boleh menimbulkan keresahan dalam kalangan masyarakat.

Malah, ia juga boleh menjejaskan pengimport dan pengusaha industri daging negara yang telah mendapat pengesahan halal yang sah, katanya.

“Sebarang komentar yang tidak disertakan dengan bukti yang kukuh, boleh menyebabkan timbulnya isu lain yang dikhuatiri menjejaskan kepercayaan terhadap pensijilan halal Malaysia di peringkat domestik dan antarabangsa,” katanya dalam satu kenyataan, hari ini.

Mengulas lanjut, Abdul Aziz berkata, kerajaan telah menetapkan bahawa pengimportan daging dan produk daging hanya dibenarkan daripada abatoir atau loji pemprosesan yang diluluskan oleh Jabatan Perkhidmatan Veterinar Malaysia (DVS) dan Jakim.

Katanya, daging dan produk daging yang diimport masuk perlu pengesahan halal dari badan pensijilan halal luar negara yang diiktiraf oleh Jakim.

Selain itu, pengimport juga perlu mengemukakan bersama sijil kesihatan daripada pihak berkuasa veterinar negara pengeksport dan kelulusan permit import dari Jabatan Perkhidmatan Kuarantin dan Pemeriksaan Malaysia (MAQIS) sebelum daging dan produk daging tersebut dibenarkan masuk ke pasaran negara ini.

“Mana-mana pihak yang mempunyai maklumat mengenai isu penyeludupan daging dan penyalahgunaan kuasa hendaklah melaporkannya kepada pihak berkuasa yang berkaitan.

“Sehubungan itu, dimohon semua pihak untuk menghormati proses tindakan yang sedang dijalankan oleh pihak berkuasa dan semoga pihak yang bertanggungjawab dalam kes ini dapat dibawa ke muka pengadilan sewajarnya,” katanya.

Semalam, KPDNHEP menafikan kegiatan kartel daging halal palsu telah wujud di negara ini sejak 40 tahun lalu.

Timbalan Menterinya, Datuk Rosol Wahid berkata, laporan yang mengatakan kewujudan kartel itu sudah lama di negara ini menyebabkan rakyat takut dan telah diperbesarkan.

Dalam pada itu, beliau berkata, dalang utama kartel yang membungkus semula daging import dengan logo halal dan menjualnya ke pasaran seluruh Malaysia di sebuah gudang di Senai, Johor akan didedahkan dalam waktu terdekat.


Garis Panduan Pengurusan dan Pengoperasian Sekolah 4.0 diumum selepas pengumuman KKM

BANGI, 23 Ramadan 1443H, Isnin – Kementerian Pendidikan (KPM) akan mengumumkan Garis Panduan Pengurusan dan Pengoperasian Sekolah 4.0, selepas pengumuman Kementerian Kesihatan (KKM) mengenai kelonggaran beberapa prosedur operasi standard (SOP) pandemik COVID-19 pada Rabu ini.

Menteri Pendidikan, Senator Datuk Dr Mohd Radzi Md Jidin berkata, pihaknya menyedari ramai ingin melihat sektor pendidikan dibuka dengan lebih meluas.

“Insya-Allah, kita menunggu pengumuman terkini KKM terlebih dahulu.

“Selepas itu, kita selaraskan perkara yang dibincangkan dengan KKM dan akan mengumumkan garis panduan 4.0 dalam masa terdekat,” katanya seperti dilapor portal media tempatan, hari ini.

Radzi berkata, KPM tidak berhasrat menutup semula sekolah selepas ini berikutan operasi pelbagai sektor lain sudah dilonggarkan.

“Itu sebabnya kita lebih cermat. Biar lambat asalkan selamat sebab bila kita buka nanti Insya-Allah kita dapat terus beroperasi dan sekolah tidak perlu ditutup lagi.

“Tutup sekolah ini penat. Tutup kena marah, buka kena marah, tukar tarikh kena marah, buat pengumuman kena marah,” katanya.


Banyakkan selawat ke atas Nabi

1. PADA hari Jumaat ini marilah kita memperbanyakkan selawat ke atas Rasulullah ﷺ. Mereka yang berselawat akan diampunkan dosanya, diangkat darjat, dipermudahkan doanya serta dekat dengan Rasulullah ﷺ pada hari kiamat nanti.

2. Perkara ini dijelaskan di dalam beberapa hadis. Antaranya sabda Rasulullah ﷺ:

مَنْ صَلَّى عَلَيَّ صَلَاةً وَاحِدَةً صَلَّى اللَّهُ عَلَيْهِ عَشْرَ صَلَوَاتٍ، وَحُطَّتْ عَنْهُ عَشْرُ خَطِيئَاتٍ، وَرُفِعَتْ لَهُ عَشْرُ دَرَجَاتٍ

Barangsiapa berselawat kepadaku sekali, maka Allah akan berselawat (melimpahkan rahmat) kepadanya sepuluh selawat, menghapus darinya sepuluh dosa dan mengangkat darjatnya sepuluh darjat. (HR al-Nasa’i – dinilai Sahih)

3. Selawat turut akan mempermudahkan doa seseorang itu untuk dimakbulkan. Sabda Rasulullah ﷺ:

كُلُّ دُعَاءٍ مَحْجُوبٌ حَتَّى يُصَلِّيَ عَلَى مُحَمَّدٍ وَآلِ مُحَمَّدٍ صَلَّى اللهُ عَلَيْهِ وَسَلَّمَ

Semua permohonan doa akan dihijab (terhalang) sehinggalah dibacakan selawat ke atas Nabi Muhammad dan keluarga Nabi Muhammad SAW.” (HR al-Tabrani – perawinya siqah)

4. Malah mereka yang memperbanyakkan selawat ke atas Nabi akan mendapat kedudukan yang dimuliakan di sisi Allah di akhirat kelak. Sabda Rasulullah ﷺ:

أولى النَّاس بي يوم القيامة أكثرُهم عليَّ صلاةً

“Manusia yang paling utama di sisiku di hari akhirat kelak adalah yang paling banyak berselawat ke atas ku.” (HR al-Tirmizi – dinilai Hasan)

Semoga Allah membimbing kita.

Dr. Ahmad Sanusi Azmi


Petugas kesihatan dihantar ke Sabah semua berkelayakan

BAGAN SERAI, 14 Rabiulawal 1442H, Sabtu – Kementerian Kesihatan hari ini menafikan dakwaan petugas kesihatan, khususnya pembantu perubatan dan jururawat, yang dihantar ke Sabah bagi menangani penularan COVID-19 tidak berpengalaman.

Timbalan Menteri berkenaan Datuk Dr Noor Azmi Ghazali berkata kesemua mereka menjalani tapisan sewajarnya sebelum dihantar ke negeri berkenaan.

“Pemilihan adalah dari seluruh negeri, sebelum kita hantar telah periksa kelayakan, keistimewaan dan kepakaran mereka. Kita juga jalankan temu duga untuk memastikan hanya yang terpilih sahaja dihantar,” katanya kepada pemberita selepas program penyerahan kotak makanan bagi kawasan Dewan Undangan Negeri Semanggol di Pusat Tarbiah PAS di Jalan Gula di sini, hari ini.

Turut hadir, Pengerusi Jawatankuasa Pendidikan, Pembangunan Modal Insan, NGO dan Masyarakat Sivil Perak Razman Zakaria yang juga Ahli Dewan Undangan Negeri Gunung Semanggol.

Dr Noor Azmi yang juga Ahli Parlimen Bagan Serai diminta mengulas laporan sebuah portal berita pada 28 Okt lalu yang memetik seorang doktor perubatan di Sabah yang mendakwa penghantaran sejumlah jururawat dari Semenanjung belum dapat menyelesaikan masalah kekurangan tenaga kerja kesihatan di negeri itu.

Ini kerana dakwa doktor itu petugas terbabit bukan sahaja perlu menjalani kuarantin selama satu atau dua minggu selepas tiba, mereka juga tidak boleh terus bekerja kerana masih junior dan tiada pengalaman serta perlu diajar.

Dalam pada itu, Dr Noor Azmi berkata kementerian tidak bercadang membuka pusat kuarantin di kawasan atau daerah yang mempunyai bilangan pesakit COVID-19 rendah atas faktor kos.

“Kalau pesakit tidak ramai, kita buka pusat kuarantin, nanti perlu ramai petugas. Apapun kita lihat keperluan, tapi buat ketika ini tiada cadangan,” katanya. – Bernama


COVID-19: 49 kes di Singapura

SINGAPURA, 14 Muharram 1442H, Rabu  – Singapura melaporkan 49 kes baharu COVID-19 hari ini, menjadikan jumlah keseluruhan jangkitan virus itu di republik berkenaan kepada 56,901.

“Berdasarkan siasatan kami setakat ini, terdapat tiga kes dalam komuniti, satunya melibatkan warga Singapura dan dua pemegang pas kerja,” menurut Kementerian Kesihatan republik itu dalam data ringkas yang dikeluarkan di sini.

Kementerian itu memaklumkan bahawa terdapat tiga kes import yang semuanya telah diberikan Notis Tinggal di Rumah atau diasingkan semasa tiba di Singapura.

Dalam data lengkap yang dikeluarkan lewat semalam, republik itu telah mengklasifikasikan 910 kes yang dilaporkan sebagai diimport, 2,241 sebagai kes komuniti dan 53,701 melibatkan penghuni asrama.

Sebanyak 55,749 pesakit telah pulih sepenuhnya daripada jangkitan virus itu dan dibenarkan keluar dari hospital atau kemudahan penjagaan komuniti.

Sementara itu, 86 kes yang disahkan masih menerima rawatan di hospital, namun tiada yang ditempatkan di unit rawatan rapi.

Sebanyak 990 pesakit yang mempunyai gejala ringan atau sihat secara klinikal tetapi masih diuji positif bagi COVID-19, telah diasingkan dan dirawat di kemudahan komuniti.

Sehingga kini, 27 orang telah meninggal dunia akibat komplikasi COVID-19 di republik itu.

Tiada kluster baharu yang dikenal pasti semalam. -Bernama


HPKK UKM dijadikan hospital sementara COVID-19: KP Kesihatan

BANGI, 10 Syawal 1442H, Sabtu – Hospital Pakar Kanak-Kanak Universiti Kebangsaan Malaysia (HPKK UKM) bakal dijadikan sebagai Hospital COVID-19.

Perkara itu dimaklumkan oleh Ketua Pengarah Kesihatan, Tan Sri Dr Noor Hisham Abdullah dalam satu kenyataan, sebentar tadi.

Beliau berkata, pihak pengurusan tertinggi Kementerian Kesihatan (KKM) dan UKM telah bertemu untuk membincangkan mengenai cadangan itu, sebagai langkah menangani peningkatan mendadak kes COVID-19 kategori 4 dan 5 yang memerlukan katil rawatan kritikal atau unit rawatan rapi (ICU).

“Malaysia mengalami peningkatan kemasukan ke ICU di seluruh negara sebanyak 60 peratus jika dibanding dngan tempoh dua minggu lepas, manakala Lembah Klang mencatat peningkatan lebih 94 peratus berbanding tempoh yang sama.

“Kadar penggunaan katil ICU di hospital-hospital di Lembah Klang kini adalah melebihi 100 peratus,” katanya.

Dr Noor Hisham berkata, melalui Seksyen 3 dan 4 Ordinan Darurat (Kuasa-Kuasa Perlu) 2021, KKM dapat melaksanakan pemilikan sementara bangunan dan permintaan penggunaan sumber (termasuk sumber manusia) hospital pengajar serta swasta bagi maksud menangani wabak.

“HPKK UKM merupakan hospital pengajar yang baru siap dibina dan terletak bersebelahan dengan Hospital Canselor Tuanku Muhriz.

“Hospital ini mempunyai kapasiti 243 katil termasuk 28 katil rawatan kritikal atau ICU yang berpotensi digunakan sementara sebagai hospital yang merawat COVID-19 khususnya mereka dengan gejala yang serius.

“Setinggi-tinggi penghargaan kepada UKM di atas segala kerjasama yang diberikan. Semoga dipermudahkan segala urusan dalam menangani pandemik COVID-19,” katanya.


DAP, PAN ‘flip-flop’ punca Tun dan ‘geng’ umum blok bebas?

BANGI, 18 Zulkaedah 1441H, Jumaat – DAP dan Parti Amanah Negara (PAN) didakwa tidak berpegang kepada keputusan menamakan Presiden Warisan, Datuk Seri Shafie Apdal sebagai calon Perdana Menteri.

Sebaliknya, kedua-dua parti telah menamakan Datuk Seri Anwar Ibrahim sebagai calon Perdana Menteri apabila menghadiri mesyuarat Majlis Presiden PH pada 6 Julai lalu.

Dalam satu kenyataan, Tun Dr Mahathir Mohamad berkata, beliau bersama lima lagi Ahli Parlimen Parti Pribumi Bersatu Malaysia (Bersatu) tetap berpegang dengan hasil keputusan perbincangan pada 25 Jun lalu, antara Warisan, PAN dan DAP untuk menamakan Shafie.

Dalam perbincangan itu, PAN dan DAP mencadangkan Shafie sebagai calon Perdana Menteri, sementara Presiden PKR, Datuk Seri Anwar dan Datuk Seri Mukhriz Mahathir sebagai calon Timbalan Perdana Menteri pertama serta kedua.

“Saya dan rakan-rakan dari Bersatu telah bersetuju dan menyokong cadangan tersebut.

“Mesyuarat 25 Jun 2020, itu telah meminta saya membuat pengumuman mengenai keputusan memilih Datuk Seri Shafie dan saya telah lakukan pada 27 Jun 2020,” katanya dalam kenyataan, hari ini.

Kenyataan itu dikeluarkan bersama lima lagi Ahli Parlimen Bersatu iaitu Datuk Seri Mukhriz Mahathir (Jerlun), Syed Saddiq Syed Abdul Rahman (Muar), Maszlee Malik (Simpang Renggam), Datuk Amirudin Hamzah (Kubang Pasu) dan Datuk Shahruddin Md Salleh ( Sri Gading).

Dr Mahathir berkata, bagi pihak mereka, mencalonkan Datuk Seri Shafie sebagai Perdana Menteri adalah satu langkah positif yang perlu diambil.

“Ia bukan sahaja kerana kita percaya dia akan berkeupayaan untuk mendapatkan sokongan majoriti tetapi juga satu langkah ke hadapan demi mempertingkat hubungan Semenanjung dan Sabah dan Sarawak,” katanya.

Dalam kenyataan sama, bekas Pengerusi PH itu turut memutuskan untuk kekal bersama Warisan sebagai blok bebas di dalam dan di luar Parlimen, selain memaklumkan tidak bersama dengan mana-mana gabungan.

“Kami juga menentang sebarang usaha untuk menggantikan Speaker dan akan meneruskan usul undi tidak percaya terhadap Tan Sri Muhyiddin Yassin yang menubuh kerajaan yang tidak dipilih rakyat.

“Kami masih utama perjuangan kami iaitu menolak kembalinya kerajaan kleptokrasi,” katanya.


Pemilikan ekuiti korporat Bumiputera masih rendah: PM

KUALA LUMPUR, 20 Safar 1443H, Isnin – Pemilikan ekuiti korporat Bumiputera masih belum mencapai sasaran sekurang-kurangnya 30 peratus, kata Datuk Seri Ismail Sabri Yaakob

Perdana Menteri berkata, status pemilikan ekuiti sektor korporat berasaskan nilai pasaran bagi tahun 2019 menunjukkan pegangan Bumiputera hanya mencapai kadar 17.2 peratus.

Manakala, pegangan bukan Bumiputera setakat ini meliputi 25.0 peratus, pegangan asing (45.5 peratus) dan nomini atau gabungan sejumlah 12.3 peratus.

Bagi memastikan pemilikan ekuiti Bumiputera yang mampan, Ismail Sabri berkata, kerangka jaringan keselamatan ekuiti akan diperkenalkan.

Ini supaya penjualan saham atau syarikat Bumiputera hanya ditawarkan dan dijual kepada konsortium, syarikat atau individu Bumiputera lain.

“Pegangan dan pelupusan pemilikan oleh syarikat Bumiputera akan dikawal selia oleh kementerian dan agensi berkaitan selaku pengawal selia sektor.

“Dalam usaha menyelaras semua inisiatif ini, Bahagian Kemakmuran Bumiputera dengan mandat dan fungsi yang lebih jelas akan diwujudkan semula melalui penugasan semula pegawai di setiap kementerian dan agensi kerajaan,” katanya semasa membentangkan usul RMK-12 di Dewan Rakyat, hari ini.

Ismail Sabri berkata, langkah itu adalah bagi menambah baik tadbir urus pelaksanaan agenda Bumiputera.

“Satu rangka kerja tindakan pembangunan Bumiputera akan diumumkan pada penghujung tahun ini. Ia memperincikan beberapa inisiatif utama dalam merealisasikan aspirasi bagi meningkatkan status sosioekonomi Bumiputera,” katanya.


NUTP kecewa elaun guru pengawas SPM belum dibayar

BANGI, 26 Zulkaedah 1443H, Ahad – Walaupun peperiksaan Sijil Pelajaran Malaysia (SPM) 2021 telah lama selesai, malangnya elaun kepada guru pengawas peperiksaan sehingga kini masih belum dibayar sepenuhnya seperti yang ditetapkan Kementerian Pendidikan (KPM).

Kesatuan Perkhidmatan Perguruan Kebangsaan Malaysia (NUTP) meluahkan kekecewaan terhadap masalah kelewatan bayaran elaun tersebut.

Pengerusi NUTP, Aminuddin Awang berkata, guru yang terlibat sanggup mengorbankan waktu cuti dan tenaga demi menjalankan amanah, justeru bayaran elaun wajar disegerakan serta perlu lebih setimpal.

“Sebahagian besar daripada waktu peperiksaan SPM berlangsung dalam cuti pertengahan penggal dan dalam hal ini guru yang bertugas sebagai pengawas peperiksaan ini sudah pastilah kehilangan waktu cuti kerana terpaksa bertugas.

“Ditambah pula dengan kelewatan dari segi pembayaran ini saya rasa adalah sesuatu yang cukup mengecewakan,” katanya.

Justeru, beliau menggesa elaun berkenaan disegerakan selain dinilai semula supaya dapat memberi motivasi kepada petugas peperiksaan untuk SPM 2022 selain mengelakkan masalah kesukaran mendapatkan petugas kelak.

NUTP juga turut menggesa Lembaga Peperiksaan (LP) mencari solusi yang lebih berkesan dalam menangani masalah berkenaan selain meneliti semula kadar bayaran.

“Sebelum ini NUTP sudah beberapa kali membuat permohonan supaya elaun kepada guru pengawas peperiksaan ini dapat ditingkatkan selaras dengan perkembangan semasa ekonomi negara dan dunia,.

“Namun sehingga kini, tiada jawapan daripada KPM dan bayaran masih dikekalkan” katanya.

8 Jun lalu, Menteri Kanan Pendidikan, Datuk Dr Radzi Jidin memberitahu beliau akan mengarahkan tuntutan bayaran dan elaun perjalanan guru pengawas SPM dibayar mulai 9 Jun, namun sehingga kini ada sebahagian guru yang belum mendapat elaun berkenaan.

Peperiksaan SPM bermula 8 Februari sehingga 29 Mac lalu.


Siasatan kartel makan masa? Harap bukan kambus ‘lubang’

BANGI, 14 Jamadilawal 1442H, Selasa – Naib Presiden gerakan Islam, Ikatan Muslimin Malaysia (ISMA), Prof Dr Zainur Rashid Zainuddin mempersoalkan kenyataan Kementerian Perdagangan Dalam Negeri dan Hal Ehwal Pengguna (KPDNHEP) yang mendakwa siasatan terhadap kartel daging logo halal palsu bakal mengambil masa yang lama.

Prof Zainur berkata, setelah 40 tahun ditipu, sudah tentu orang ramai berharap agar tindakan tegas diambil seberapa segera.

“Siasatan ‘kartel daging’ akan ambil masa yang panjang. Kenapa? Saya berharap kelewatan ini bukan disebabkan kerana banyak lubang yang perlu dikambus atau banyak nama yang perlu diselamatkan.

“Ini adalah suara rakyat!,” katanya dalam satu kenyataan, hari ini.

Terdahulu, Menteri KPDNHEP, Datuk Seri Alexander Nanta Linggi mengakui bahawa siasatan terhadap syarikat tempatan yang berkaitan dengan aktiviti kartel daging akan memakan masa yang lama.

Katanya, siasatan itu rumit kerana memerlukan penglibatan banyak agensi, seperti Jabatan Perkhidmatan Haiwan dan Jabatan Kemajuan Islam Malaysia (Jakim).

Pada masa sama, Nanta Linggi berkata, kementerian tidak boleh terburu-buru dalam aspek siasatan.

Siasatan itu, katanya, mesti dilakukan dengan teliti untuk memastikan bahawa pesalah dibawa ke muka pengadilan.

Semalam, dilaporkan bahawa kerajaan memberi komitmen akan menangani isu pengimportan daging yang diragui secepat mungkin termasuk menimbangkan penubuhan Suruhanjaya Siasatan Diraja (RCI) bagi menyiasatnya.

Menteri di Jabatan Perdana Menteri (Hal Ehwal Agama), Datuk Seri Dr Zulkifli Mohamad Al-Bakri berkata, perbincangan mengenai perkara itu sudah dimulakan.

Isu daging seludup menjadi hangat apabila media melaporkan mengenai kegiatan kartel yang menyeludup daging sejuk beku dari China, Ukraine, Brazil dan Argentina, sebelum membungkus semula daging berkenaan menggunakan logo halal di sebuah gudang di Senai, Johor.


Pemandu, penumpang pengangkutan awam Sabah perlu lengkap divaksinasi

KOTA KINABALU, 4 Safar 1443H, Sabtu – Kerajaan Negeri Sabah mengemas kini prosedur operasi standard (SOP) Fasa Dua Pelan Pemulihan Negara bagi individu yang telah melengkapkan vaksinasi COVID-19 antaranya membabitkan sektor pengangkutan, rekreasi dan industri kreatif.

Menteri Kerajaan Tempatan dan Perumahan Sabah Datuk Masidi Manjun berkata mulai 16 September, semua pemandu dan petugas pengangkutan awam seperti bas henti-henti dan bas sekolah, teksi serta perkhidmatan e-hailing hendaklah lengkap menerima suntikan vaksin COVID-19.

“Semua penumpang juga hendaklah lengkap divaksin dan berisiko rendah COVID-19 pada aplikasi MySejahtera… bas henti-henti dan bas sekolah dibenarkan dengan 50 peratus penumpang manakala teksi dan perkhidmatan e-hailing dibenarkan dengan maksimum dua orang termasuk pemandu.

“Semua perkhidmatan pengangkutan awam ini melibatkan daerah yang sama adalah dari 5 pagi hingga 10 malam dengan pematuhan penjarakan fizikal di dalam kenderaan itu serta pemakaian pelitup muka,” menurutnya dalam kenyataan.

Beliau berkata Institut Latihan Pemanduan kenderaan bermotor dibenarkan beroperasi secara janji temu dengan ujian pemanduan untuk mendapatkan lesen memandu kenderaan bermotor dibenarkan mulai 17 September.

“Semua pekerja, tenaga pengajar dan calon hendaklah telah lengkap divaksin manakala syarikat pengendali hanya dibenarkan beroperasi dengan kapasiti pekerja 80 peratus,” katanya.

Masidi juga berkata mereka yang lengkap divaksin dibenar melakukan aktiviti rekreasi air seperti renang, kayak, selam skuba, selam snorkel, berjalan di dasar laut, meluncur jet dan seumpamanya secara individu dengan syarat mematuhi penjarakan fizikal.

Beliau berkata penyiaran secara rakaman atau siaran langsung berbentuk penyampaian maklumat dan hiburan dibenarkan dengan kehadiran penonton yang lengkap divaksin serta kapasiti penonton 30 peratus di ruang studio agensi dan syarikat penyiaran sahaja.

Katanya penggambaran industri kreatif di dalam dan di luar studio serta busking di luar atau di dalam premis juga persembahan di ruang istirahat hotel dibenarkan bagi mereka yang telah lengkap divaksin.

“Setakat 9 September, sebanyak 49.5 peratus penduduk dewasa Sabah telah melengkapkan pengambilan vaksin COVID-19 dan 65.8 peratus lagi telah memperoleh satu dos vaksin,” katanya.

Masidi juga berkata Sabah hari ini mencatat 2,246 kes positif menjadikan jumlah kumulatif sebanyak 169,983 dan 3,059 pesakit sembuh menjadikan jumlah kumulatif 144,289 orang manakala 4,967 lagi sedang menerima rawatan. – Bernama


Ustaz Ebit Lew beri keterangan bantu siasatan kes gangguan seksual

KUALA LUMPUR, 10 Muharram 1443H, Khamis – Pendakwah terkenal Ebit Irawan Ibrahim Lew atau lebih dikenali sebagai Ustaz Ebit Lew hari ini dipanggil memberi keterangan bagi membantu siasatan berhubung kes gangguan seksual.

Pengarah Jabatan Siasatan Jenayah Bukit Aman, Datuk Seri Abd Jalil Hassan berkata, siasatan kes itu akan diteruskan sehingga polis berpuas hati untuk merujuk kes kepada Jabatan Peguam Negara bagi nasihat dan arahan lanjut.

“Kes disiasat mengikut Seksyen 509 Kanun Keseksaan, Seksyen 14 Akta Kesalahan-kesalahan Kecil 1955 dan Seksyen 233 Akta Komunikasi dan Multimedia 1998,” katanya dalam kenyataan hari ini.

Beliau meminta semua pihak supaya tidak membuat sebarang spekulasi dan provokasi selain menyebar sebarang bahan yang boleh menjejaskan siasatan kes tersebut.

Sementara itu, Ebit ketika ditemui pemberita berkata, beliau memberikan kerjasama sepenuhnya kepada pihak polis bagi membantu siasatan kes berkenaan.

“Ia satu fitnah yang sangat kejam dan melampau tetapi saya reda dan menyerahkan siasatan sepenuhnya kepada pihak polis,” katanya.

Terdahulu, Ebit tiba di Bukit Aman pada 9 pagi tadi dan meninggalkan perkarangan Bukit Aman pada kira-kira 2 petang. – Bernama


Kembalikan UPSR, patut ikut pelan pendidikan 2013-2025, bukan ubah sesuka hati

BANGI, 20 Zulkaedah 1443H, Isnin – Ujian Penilaian Sekolah Rendah (UPSR) wajar dikembalikan dalam usaha melahirkan generasi pelajar yang berilmu bersesuaian pendidikan semasa dan perkembangan teknologi terkini.

Presiden Persatuan Pesara Pegawai Perkhidmatan Pendidikan Malaysia (PPPPPM), Datuk Abdul Raouf Husin berkata, peperiksaan UPSR penting bukan kerana sekadar dijadikan kayu pengukur tahap pencapaian seseorang pelajar, tetapi sebagai meningkatkan standard pendidikan di negara kita.

“Kita tidak melihat pemansuhan peperiksaan awam sebagai langkah yang proaktif tetapi sesuatu yang merugikan masa depan pelajar.

“Dengan adanya UPSR, pelajar akan lebih fokus selain meletakkan sasaran mereka untuk lulus dengan cemerlang sekali gus membuktikan kematangan diri pelajar berkenaan.

“Namun apabila mansuh, ia bukan sahaja merugikan masa pelajar tetapi juga tidak dapat meletakkan kedudukan pelajar berkenaan di tahap yang bersesuaian kerana hanya dipantau melalui pentaksiran Bilik Darjah (PBD),” katanya kepada Ismaweb.net, hari ini.

Terdahulu, PPPPPM telah menghantar memorandum dan rayuan kepada Menteri Kanan pendidikan, Datuk Dr Mohd Radzi Md Jidin supaya mengembalikan UPSR yang telah dimansuhkan.

Mengulas lanjut Abdul Raouf menjelaskan, kerajaan sepatutnya berbincang lebih teliti sebelum terburu-buru membuat keputusan sehingga menjejaskan masa depan pelajar.

“KPM seharusnya perlu mengekalkan apa yang digariskan dan dibincangkan dalam pelan Pembangunan Pendidikan Negara 2013- 2025 dan bukannya sesuka hati mengubah tanpa perbincangan lanjut dan teliti,” katanya.

Dalam pada itu, katanya, UPSR tidak sepatutnya dimansuhkan sebaliknya dirombak dengan menambah baik mengikut penilaian bersesuaian zaman hari ini.

Selain itu, beliau melihat Pentaksiran Bilik Darjah (PBD) sebagai kaedah yang tidak bersesuaian dalam menentukan tahap pencapaian pelajar berikutan bilangan pelajar di dalam kelas terlalu ramai.

Malah, penilaian berkenaan dibuat dengan kuasa guru sendiri dan bukannya berdasarkan soalan Majlis Guru besar yang ditetapkan.

Keadaan tersebut katanya, diyakini menimbulkan ketidakselarasan di semua pihak sekali gus meningkatkan jurang antara pelajar bandar dan luar bandar.

UPSR diperkenalkan pada 1988 bagi menggantikan Penilaian Darjah Lima dan dikendalikan secara berpusat oleh Lembaga Peperiksaan Malaysia (LPM), dan KPM.

Namun 27 April 2021, kerajaan memutuskan untuk memansuhkan sepenuhnya UPSR bermula 2021 keputusan besar h mengambil kira pandangan banyak pihak termasuk 1,700 peserta sesi libat urus dengan KPM.


PM Palestin kutuk pembunuhan kejam peguam muda di Nablus

RAMALLAH, 11 Ramadan 1443H, Rabu – Perdana Menteri Palestin, Mohammad Shtayyeh mengutuk pembunuhan kejam seorang peguam muda oleh tentera Zionis dalam serbuan di bandar Nablus, utara Tebing Barat hari ini.

Mohammad Hassan Assaf,34, seorang peguam muda terbunuh selepas ditembak secara dekat oleh pasukan pengganas Israel.

Malah, Shtayyeh menyifatkan pembunahan berkenaan sebagai jenayah.

Pasukan tentera pengganas tersebut melepaskan tembakan kepada Hassan – bapa kepada tiga anak – di bahagian dada, selain turut mencederakan 31 orang awam di Nablus berhampiran bandar Beita, al-Lubban al-Sharqiya dan Urif di utara Nablus.

Malah, turut tercedera termasuk 10 lagi orang awam akibat terkena peluru hidup, selain enam lagi terkena peluru getah serta 13 yang lain terkena gas pemedih mata.

Shtayyeh berkata, pengganas Israel terus meningkatkan serbuan sekali gus membunuh lebih ramai rakyat Palestin berikutan mereka diberikan kebenaran dan lesen oleh Naftali Bennett untuk membunuh.

Tindakan yang dilakukan dilihat langsung tidak menghiraukan perundangan antarabangsa.

Bahkan, beliau menganggap pengganas Israel bertanggungjawab sepenuhnya ke atas jenayah yang dilakukan setiap hari terhadap penduduk Palestin. – Agensi


Perayaan Hari Agama Sedunia rosakkan akidah

BANGI, 13 Jamadilakhir 1443H, Ahad – “Perayaan agama sedunia merosakkan akidah Islam.”

Demikian tegas Pengarah Sekretariat Majlis Ulama Isma (MUIS), Ustaz Syamil Esa dalam satu kenyataan, hari ini.

Beliau menjelaskan, istilah perayaan hari agama sedunia bercanggah dengan Islam kerana ia mempunyai unsur pengiktirafan kepada kebenaran agama lain.

“Menyambutnya boleh merosakkan akidah kerana ia membawa kelaziman bahawa ia reda terhadap agama-agama lain hingga perlu dijadikan sambutan dan perayaan.

“Kebebasan beragama yang dijamin Islam tidak membawa kepada pencairan ajaran Islam itu sendiri yang hanya mengiktiraf bahawa satu-satunya agama yang benar adalah Islam,” katanya.

Beliau berkata, keharmonian negara tidak tercapai dengan penggabungan perkara fundamental agama, tetapi dengan mengetahui hak dan tanggungjawab sebagai warganegara Malaysia.

Terdahulu, tular satu poster Selamat Menyambut Hari Agama Sedunia dengan memetik ayat 13 surah al-Hujurat.

Tindakan itu mendapat bantahan pelbagai termasuk Timbalan Mufti Perak, Datuk Zamri Hashim.

Beliau menegaskan, sambutan Hari Agama Sedunia adalah inisiatif dan cadangan agama Bahai.


17 maut bas mini bertembung trak di Mesir

KAHERAH, 5 Muharram 1444H, Rabu – Sekurang-kurangnya 17 maut dan empat yang lain cedera selepas bas yang dinaiki bertembung dengan sebuah trak di selatan Mesir hari ini.

Pihak berkuasa wilayah berkata, dalam nahas itu, bas mini bertembung dengan sebuah trak di lebuh raya di daerah Juhaynah di wilayah Sohag, 390 kilometer (244 batu) di selatan ibu negara Kaherah.

“Ambulans bergegas ke lokasi kejadian untuk membawa mayat dan mangsa yang cedera ke hospital wilayah,” katanya dalam satu kenyataan.

Kemalangan lalu lintas maut meragut ribuan nyawa setiap tahun di Mesir, yang mempunyai rekod keselamatan pengangkutan yang lemah.

Kemalangan kebanyakannya berlaku disebabkan oleh kelajuan, jalan raya yang teruk dan penguatkuasaan undang-undang jalan raya yang lemah.

Julai lalu, sebuah bas penumpang merempuh sebuah treler yang diletakkan di lebuh raya di wilayah selatan Minya, mengorbankan 23 orang dan mencederakan sekurang-kurangnya 30 yang lain. – Agensi


Empat anggota penyelamat Greece maut dalam nahas ke Libya

KAHERAH, 2 Rabiulawal 1445H, Isnin – Kira-kira empat anggota pasukan penyelamat Greece dalam perjalanan ke bandar Derna yang dilanda banjir dan tiga ahli keluarga Libya maut dalam kemalangan jalan raya pada Ahad.

Menteri Kesihatan bagi kerajaan timur Libya, Othman Abduljaleel berkata, sekurang-kurangnya 15 daripada pasukan penyelamat Greece cedera, termasuk tujuh dalam keadaan kritikal susulan insiden itu.

“Dua daripada keluarga Libya juga kritikal,” katanya pada sidang akhbar.

Menurut Angkatan Tentera Greece, sebuah bas yang membawa kakitangan perubatan bertembung dengan kenderaan dari arah bertentangan, namun pihaknya tidak mengesahkan kematian.

“Punca dan keadaan kejadian sedang disiasat dengan kerjasama pihak berkuasa Libya, sementara operasi sedang dijalankan untuk mengumpulkan kakitangan di Benghazi dan menghantar pulang mereka,” katanya dalam satu kenyataan.

Kementerian Luar Greece tidak segera untuk mengulas mengenai kenyataan Abduljaleel mengenai kematian empat orang warganya.

Menurut sumber diplomatik, pasukan penyelamat Greece mempunyai 16 anggota serta tiga jurubahasa.

Dilaporkan, ribuan orang terkorban selepas dua empangan di atas bandar Derna di timur Libya pecah pada 10 September akibat taufan kuat. – Agensi


KPM akan selesai isu ambilan khas guru one-off

BANGI, 14 Jamadilakhir 1443H, Isnin – Kementerian Pendidikan (KPM) pada masa ini menumpukan untuk menyelesaikan sepenuhnya pengambilan khas secara one-off bagi 18,702 pegawai perkhidmatan pendidikan.

Menterinya, Datuk Dr Mohd Radzi Md Jidin berkata, ini adalah penting bagi menyediakan guru berkualiti yang mencukupi untuk memenuhi kekosongan jawatan sedia ada.

Beliau berkata, KPM amat memerlukan bantuan segera Suruhanjaya Perkhidmatan Pendidikan (SPP) berhubung hal itu, bagi menyelesaikan baki pengambilan guru berkenaan untuk membolehkan penempatan guru dibuat sebelum sesi persekolahan akan datang bermula.

“Terima kasih SPP kerana telah selesai menjalankan temuduga bagi pengambilan khas ini dan sebahagian daripada calon berjaya telah menerima tawaran lantikan,” katanya dalam kenyataan hari ini.

Terdahulu, beliau memaklumkan menerima kunjungan daripada Pengerusi SPP, Datuk Seri Dr Mazlan Yusoff bagi membincangkan beberapa perkara penting berkaitan usaha KPM memperkasa sektor pendidikan, khususnya mengenai pengambilan guru baharu bagi institusi bawah kementerian itu.

Mohd Radzi berkata, pertemuan itu juga turut membincangkan mengenai guru lantikan secara Contract of Service dan guru interim, termasuk membabitkan guru interim bagi mata pelajaran bahasa Inggeris lantikan tahun 2019 yang akan tamat kontrak pada bulan April ini.

“Saya mohon supaya SPP dapat menyegerakan segala urusan temuduga kumpulan calon guru ini.

“Begitu juga dengan urusan lantikan bagi mata pelajaran Pendidikan Islam serta guru interim JPN Sabah dan Sarawak yang mana kontrak mereka juga akan tamat tahun ini,” katanya.

Beliau berkata, perbincangan turut menyentuh mengenai keluhan graduan lepasan ISMP Pendidikan Awal Kanak-Kanak (PAKK) bagi pengambilan khas ini.

Katanya, berdasarkan maklum balas SPP, terdapat lebihan graduan pendidikan bagi mata pelajaran tertentu, termasuk graduan PAKK dan pihaknya serta SPP akan meneliti isu berkenaan.

“Selain guru, kami turut membincangkan tentang pengambilan Anggota Kumpulan Pelaksana (AKP) yang perlu disegerakan bagi membantu melancarkan pengoperasian sekolah.

“Alhamdulillah, pihak SPP akan memberi komitmen sepenuhnya untuk mempercepatkan urusan pengambilan guru dan AKP abgi membolehkan pengoperasian sekolah, khususnya sesi pengajaran dan pembelajaran dapat berlangsung dengan lancar demi pendidikan anak-anak generasi pewaris negara,” katanya.


KPDNHEP sita 5,180 kg tepung gandum di Pulau Pinang

GEORGE TOWN, 6 Jamadilakhir 1442H, Selasa – Kementerian Perdagangan Dalam Negeri dan Hal Ehwal Pengguna (KPDNHEP) cawangan Pulau Pinang menyita lebih 5,000 kilogram tepung gandum daripada seorang pemborong kerana menyimpan barang kawalan berjadual melebihi jumlah yang dibenarkan dalam lesen.

Ketua Pegawai Penguatkuasa KPDNHEP Daerah Timur Laut Ahmad Ahrazzuddin Ahmad Hamdan berkata, sitaan itu dibuat dalam operasi ke atas sebuah premis semalam.

“Tepung gandum yang terdapat di premis itu ialah sebanyak 12 tan. Sepatutnya pemborong hanya boleh menyimpan sebanyak tujuh tan tepung gandum pada satu-satu masa,” katanya hari ini.

Menurutnya, pemborong itu mendakwa lebihan tersebut merupakan persediaan untuk sambutan Tahun Baharu Cina.

Ahmad Ahrazzuddin berkata, pemilik premis melanggar Peraturan 9, Peraturan-Peraturan Kawalan Bekalan 1974 dan Akta Kawalan Bekalan 1961 kerana memiliki barangan kawalan melebihi had seperti yang dinyatakan dalam lesen.

“Kes ini disiasat di bawah Akta Kawalan Bekalan 1961 dan jika disabitkan kesalahan, boleh dikenakan denda hingga RM1 Juta atau penjara maksimum tiga tahun atau kedua–duanya, manakala syarikat boleh dikenakan denda tidak lebih RM2 juta,” katanya. -Bernama


MARA jamin bantu semua pelajar cemerlang tanpa mengira parti

BANGI, 10 Zulhijjah 1444H, Khamis – Majlis Amanah Rakyat (MARA) memberi jaminan akan membantu pelajar miskin atau anak yatim yang cemerlang dalam Sijil Pelajaran Malaysia (SPM) bagi melanjutkan pengajian ke peringkat universiti.

Pengerusinya, Datuk Dr Asyraf Wajdi Dusuki berkata, MARA menyediakan pelbagai cara bagi memastikan anak-anak bangsa dapat dimartabatkan dan dinaikkan taraf sosio-ekonomi melalui 269 institusi di agensi berkenaan yang menyediakan peluang pengajian kemahiran TVET.

“Saya tidak pernah dan tidak akan pernah membantu berasaskan warna parti politik.

“Walaupun UMNO yang menubuhkan MARA berasaskan resolusi usul ekonomi Perhimpunan Agong UMNO 1964, tidak pernah sesekali UMNO meletakkan syarat mesti sertai parti sebelum sesiapa sahaja dibantu ataupun ditolong baik dari segi pendidikan mahupun keusahawanan,” katanya dalam hantaran di Facebook, hari ini

Justeru, beliau meminta pelajar cemerlang yang tidak berkemampuan untuk memaklumkan perkara itu kepada pihaknya supaya tiada yang tercicir menerima bantuan.

“Tolong maklumkan pada saya kalau ada pelajar susah, anak yatim cemerlang dapat 11A tetapi tercicir atas apa jua sebab.

“Saya akan bantu melalui MARA dan Yayasan Pelajaran MARA.

“Sesiapa sahaja dibantu ataupun ditolong baik dari segi pendidikan mahupun keusahawanan,” katanya.


PDRM pantau pematuhan SOP PPN sepanjang ambang tahun baharu

BANGI, 26 Jamadilawal 1443H, Jumaat – Polis Diraja Malaysia (PDRM) akan meningkatkan rondaan serta pemantauan pematuhan prosedur operasi standard (SOP) Pelan Pemulihan Negara (PPN) mengikut fasa sepanjang tempoh ambang Tahun Baharu 2022.

Sehubungan itu, Ketua Polis Negara, Tan Sri Acryl Sani Abdullah Sani mengarahkan semua Pesuruhjaya Polis Negeri, Ketua Polis Negeri dan Ketua Polis Daerah untuk meningkatkan rondaan pemantauan ke atas lokasi-lokasi yang sering menjadi tumpuan orang ramai berkumpul sempena ambang tahun baharu.

Beliau berkata, tujuan rondaan pemantauan adalah untuk memastikan SOP PPN mengikut fasa dipatuhi di samping mengelak orang ramai berkumpul bagi mencegah penularan wabak COVID-19.

“Tindakan di bawah Akta Pencegahan dan Pengawalan Penyakit Berjangkit 1988 (Akta 342) boleh dikenakan ke atas mana-mana pihak yang melanggar SOP PPN tersebut.

“PDRM menasihatkan orang ramai agar sentiasa mengamalkan pematuhan SOP,” katanya dalam kenyataan, hari ini.

Acryl berkata, kerjasama semua pihak dalam aspek itu adalah penting memandangkan pandemik COVID-19 masih ancaman kesihatan serius yang perlu dibendung.

Terdahulu, PDRM memaklumkan tiada sebarang permit sambutan tahun baharu diluluskan di seluruh negara sempena ambang tahun baharu malam ini.

Malah, orang ramai juga diingatkan supaya tidak terlibat dalam sebarang aktiviti sambutan tahun baharu atau berkumpul beramai-ramai pada malam menjelang tahun baharu di mana-mana lokasi tumpuan awam.


ASEAN desak junta Myanmar henti keganasan, segera laksana lima konsensus

BEIJING, 27 Syawal 1442H, Selasa – Menteri Luar Negeri di Asia Tenggara mendesak junta Myanmar menghentikan keganasan, membebaskan tahanan dan memulakan dialog yang dipersetujui di tengah peningkatan demonstrasi awam susulan rampasan kuasa 1 Februari di negara itu.

Di luar pertemuan di China, yang juga dihadiri oleh Menteri Luar Negeri junta Myanmar, Wunna Maung Lwin, Menteri Luar Negeri Indonesia, Retno Marsudi meminta lima konsensus yang dipersetujui oleh Persatuan Negara-Negara Asia Tenggara (ASEAN) pada bulan April dilaksanakan secara segera dan telus.

“Indonesia benar-benar berharap agar pelaksanaan konsensus dilakukan selepas pertemuan ini dengan proses yang telus,” kata diplomat Indonesia itu.

Sementara itu, rakan sejawatannya dari Singapura, Vivian Balakrishnan, menegaskan, blok itu kecewa dengan ‘tindakan yang sangat lambat’ di Myanmar dalam menekankan perlunya tindakan oleh pemerintah tentera negara itu.

Menteri Luar Negeri Malaysia, Hishammuddin Hussein pula mengatakan, ASEAN harus mengakui bahawa perkembangan dalam pelaksanaan konsensus itu terlalu perlahan.

“Komuniti antarabangsa sedang menunggu tindakan lebih lanjut ASEAN,” katanya.

Ucapan tersebut muncul selepas lawatan ke Myanmar oleh dua utusan ASEAN di mana mereka mendesak junta untuk membebaskan semua tahanan politik.

Utusan ASEAN sebelum ini bertemu pemimpin junta Min Aung Hlaing di ibu negara Myanmar, Naypyitaw.

Penguasa tentera Myanmar telah menunjukkan tanda bahawa pihaknya memberi perhatian terhadap kesepakatan April lalu di antara 10 negara ASEAN, yang menuntut agar berakhirnya keganasan, perbincangan politik dan penamaan utusan khas.

Penentang junta telah menyuarakan kekecewaan terhadap kurangnya tindakan keras oleh ASEAN.

Myanmar mengalami ketegangan dalam beberapa bulan terakhir dengan junta terdesak untuk memaksa kawalan sejak menggulingkan pemimpin de facto negara itu, Aung San Suu Kyi. – Agensi


Shahidan Kassim yakin PN menang 36 kerusi di Selangor

BANGI, 21 Muharam 1445H, Selasa – Perikatan Nasional (PN) mampu menawan Selangor pada Pilihan Raya Negeri (PRN), Sabtu (12 Ogos) ini.

Ahli Parlimen Arau, Datuk Seri Shahidan Kassim berkata, keyakinan itu berdasarkan pemerhatian terbaharu dan pengalamannya sepanjang turun menyertai ceramah.

“PN mampu memenangi 36 daripada 56 kerusi di Selangor sekali gus membentuk kerajaan.

“Sokongan daripada pengundi Cina dan India turut dilihat menyumbang ke arah kemenangan berkenaan.

“Kita mendapati kedua-dua kaum itu kini sudah nampak ke arah PN dan kalau mereka menyokong, 36 kerusi itu kita menang kerana pengundi kawasan Melayu Insya-Allah (menang),” katanya.

Dalam pada itu, bekas Menteri Besar Perlis itu juga yakin PN mampu menawan lima negeri dalam PRN kali ini.

“Kedah kita dapat 36 (kerusi), Kelantan 45 kerusi, Terengganu 35 manakala Pulau Pinang pula (peluang sama rata) 50-50.

“Di Selangor Noh (Tan Sri Noh Omar) kata 33 (menang) dan saya kata 34, namun, berdasarkan perkembangan terbaharu, saya kata 36 (kerusi),” katanya.


Shahidan minta yang disingkirkan bersabar

BANGI, 6 Rejab 1444H, Sabtu – Ahli Parlimen Arau, Datuk Seri Shahidan Kassim memberi jaminan pihaknya akan membela bekas pemimpin UMNO yang dipecat daripada parti.

Kesediaan itu disuarakan selepas beberapa ahli UMNO yang dilabel sebagai pengkhianat dan didakwa mensabotaj parti dipecat dan digantung keahlian, semalam.

Shahidan yang juga sebelum ini digugurkan daripada UMNO meminta ahli-ahli yang mengalami nasib sama agar bersabar dengan apa yang berlaku.

“Sebuah parti tidak siuman sedang ghairah pecat orang. Sabar yang kena pecat, kami akan beri pembelaan. Hidup PN,” katanya dalam hantaran di Facebook, hari ini.

Terdahulu, Shahidan ketika memegang jawatan Ketua UMNO Bahagian Arau tidak dipilih mengekalkan kerusinya untuk bertanding pada Pilihan Raya Umum Ke-15 (PRU-15).

Susulan itu, beliau bertindak bertanding mewakili parti lawan dan menjadi calon Bebas pada PRU15. Bagaimanapun, tindakan tersebut menyebabkan beliau digugurkan keahliannya daripada UMNO.

Semalam, mesyuarat Majlis Kerja Tertinggi (MKT) UMNO di Menara Dato’ Onn di Pusat Dagangan Dunia Putra yang dipengerusikan Pengerusi UMNO, Datuk Seri Ahmad Zahid Hamidi membuat keputusan menyingkirkan bekas Ahli Parlimen Rembau, Khairy Jamaluddin Abu Bakar.

Turut mengalami nasib sama adalah bekas Pengerusi Perhubungan UMNO Selangor, Tan Sri Noh Omar selepas meminta dirinya dipecat kerana tidak mahu dirinya digantung selama enam tahun.

Selain itu, ahli-ahli UMNO yang digantung keahlian termasuk Ahli Parlimen Sembrong, Datuk Seri Hishammuddin Tun Hussein dan bekas Ketua Penerangan UMNO, Shahril Sufian Hamdan.

Turut digantung keahlian selama enam tahun ialah Ahli MKT UMNO, Fathul Bari Mat Jahya, bekas Ahli Parlimen Jempol, Datuk Salim Mohd Sharif dan Ketua UMNO Bahagian Tebrau, Datuk Maulizan Bujang.


Tiada ruang dalam mana-mana mazhab serah anak pada ibu bukan Islam

1. MENYAMBUNG kembali isu tiga adik-beradik muslim yang diputuskan oleh Mahkamah Tinggi untuk diserahkan hak jagaan kepada ibunya, Puan Loh. Satu noktah yang ingin saya kongsikan, saya petik semula di sini beberapa noktah perkongsian saya di dalam kuliah Maghrib di Masjid At-Taqwa, Bandar Bukit Mahkota malam semalam.

2. Salah satu kekeliruan di dalam isu ini adalah hal berkenaan hak penjagaan anak bagi suami isteri yang bercerai, adakah kepada ibunya atau kepada bapanya? Juga bagaimana jika salah seorang dari keduanya tidak beragama Islam?

3. Hukum hak penjagaan anak (hadhanah) adalah satu topik yang dibincangkan secara panjang lebar di dalam kitab-kitab Fiqh. Mudah jika kedua-dua ibu bapa itu Islam dan tidak ada isu dari segi kemampuan menjaga … agak mudah untuk diputuskan kerana syarak di dalam isu ini sudah amat jelas. Bagi yang belum mumayyiz, maka hak penjagaan adalah kepada ibu. Bagi yang sudah mumayyiz, anak-anak itu boleh memilih antara ibu atau bapanya. Bagi yang sudah baligh, anak-anak itu berhak menentukan sama ada nak duduk di bawah jagaan salah seorang ibu bapanya atau tinggal sendiri. Ada sebahagian ulama membezakan antara anak lelaki dan perempuan bagi yang sudah mumayyiz atau baligh; anak perempuan menurut mereka mesti di bawah jagaan ayah kerana ayah adalah wali bagi pernikahannya. Begitulah lebih kurang rangka kasar bagaimana ulama membahaskan topik ini.

4. Masalah akan menjadi sedikit rumit jika kedua-dua ibu bapa ada isu dari segi kemampuan menjaga anak-anak itu. Ini perlukan kepada perincian dan biasanya akan diputuskan oleh mahkamah berdasarkan neraca syarak. Neraca syarak sudah tentunya berbeza dengan neraca mahkamah kita sekarang dan berbeza juga dengan neraca sebahagian anggota masyarakat dari kalangan bukan Islam.

5. Dalam masalah tiga adik-beradik tersebut, timbul pandangan yang mengatakan bahawa si ibu lebih berhak kerana kasih sayang ibu adalah penting bagi tumbesaran anak. Pandangan ini datang sekali dengan dakwaan bahawa kasih ibu tersebut lebih penting dari masa depan agama anak-anak itu. Pandangan ini betul dari satu sudut tetapi salah dari sudut yang lain.

6. Secara ringkas, tumbesaran anak yang paling penting adalah perkembangan pembangunan agamanya. Ini mudah sangat difahami oleh kita orang Islam. Apa erti kalau seseorang itu pandai, cerdik, sihat, cukup kasih sayang tapi tidak membangun iltizam agamanya? Jika ada orang yang mengatakan sebaliknya, susah saya nak ulas lanjut. Dari situ sudah tentulah dalam apa juga keadaan, tiga adik-beradik tersebut mesti dipastikan membesar terus sebagai orang Islam. Inilah neraca syarak nombor satu di dalam menentukan hak penjagaan bila suami isteri bercerai.

7. Mazhab Syafie dan mazhab Hanbali tidak berkompromi di dalam masalah ini. Bagi kedua-dua mazhab ini, jika ibu bukan Islam, maka hak penjagaan itu secara automatik terbatal. Mereka berpegang kepada kaedah:

لا ولاية للكافر على المسلم

“Tidak boleh orang kafir itu menguasai orang Islam.”

Ibu yang bukan Islam tadi sudah tentu akan menentukan sama ada anak-anak itu menutup aurat atau tidak, boleh berpuasa atau tidak, boleh ke sekolah Kafa atau tidak, boleh solat atau tidak, tidak akan makan khinzir dan sebagainya. Itulah maksud ‘menguasai’ di dalam hak penjagaan ini. Dari situ kedua-dua mazhab ini dari awal terus menghalang ibu yang bukan Islam daripada mendapat hak penjagaan anak-anaknya.

8. Bagi yang berhujah kasih sayang ibu itu penting, mungkin mereka mengambil hujah dari mazhab Maliki atau mazhab Hanafi. Kedua-dua mazhab ini membenarkan ibu yang bukan Islam memelihara anak-anaknya yang beragama Islam. Atas dasar kasih sayang ibu yang penting untuk tumbesaran anak-anak, mereka membenarkannya.

9. Tetapi adakah mazhab Maliki dan Hanafi tidak kisah tentang masa depan agama anak-anak?

Sebenarnya kedua-dua mazhab ini meletakkan tumbesaran anak-anak dalam agama Islam sebagai unsur yang terpenting juga. Cuma mereka menyusunnya dalam bentuk yang berbeza dari mazhab Syafie dan Hanbali.

10. Cuba lihat apa yang ditulis di dalam Mausuah Fiqhiyah berkenaan pandangan kedua-dua mazhab ini:

قال الحنفية : ما لم يعقل المحضون الدين ، أو يخشى أن يألف الكفر فإنه حينئذ ينزع منها ويضم إلى أناس من المسلمين ، لكن عند المالكية إن خيف عليه فلا ينزع منها ، وإنما تضم الحاضنة لجيران مسلمين ليكونوا رقباء عليها

“Berkata ulamak di dalam mazhab Hanafi: (boleh dipelihara oleh ibu yang bukan Islam) selama mana anak itu tidak mengerti agama atau dibimbangi akan terbiasa dengan kekufuran. Jika berlaku begitu, ketika itu hendaklah anak itu dipisahkan dari ibu bukan Islam itu dan diserahkan kepada sekumpulan manusia muslim.

Manakala di sisi ulama Maliki, jika dibimbangi (anak itu terbiasa dengan kekufuran), anak itu tidak dipisahkan dari ibunya yang bukan Islam tetapi ibu tersebut diletakkan di bawah pengawasan jiran-jirannya yang muslim.”

11. Jika kita memahami perincian setiap mazhab tersebut, dengan mudah kita akan simpulkan bahawa di dalam kes adik-beradik tersebut, tidak ada ruang di dalam mana-mana mazhab untuk menyerahkan anak itu kepada ibunya yang bukan Islam. Niat si ibu dan pihak yang berada di belakang ibu tersebut untuk menukar status agama anak-anak itu adalah amat jelas sekali dan amat konsisten.

12. Umat Islam perlu bersatu menegaskan pendirian syarak ini. Jangan sesekali berlonggar hingga akhirnya memberikan sokongan secara langsung atau tidak langsung kepada golongan yang cuba untuk mengeluarkan tiga adik-beradik tersebut dari Islam.

قَالَ رَبِّ بِمَا أَنْعَمْتَ عَلَيَّ فَلَنْ أَكُونَ ظَهِيرًا لِّلْمُجْرِمِينَ

“Ia merayu lagi: “Wahai Tuhanku, demi nikmat-nikmat yang Engkau kurniakan kepadaku, (peliharalah daku) supaya aku tidak akan menjadi penyokong kepada golongan yang bersalah / zalim”. (Al-Qasas: 17)

Wallahul Musta’an

Ustaz Muhammad Fauzi Asmuni
Presiden Ikatan Muslimin Malaysia (ISMA)